text:
Mu gice giherutse Kamanzi yari yashyizeho umuntu wo gutwikira Mateso mu nzu ariko kubw’amahirwe Mateso ararusimbuka, ese byaje kugenda bite?
Donald KAMANZI mu gitondo agihura na Gatuza nta yindi nkuru yifuzaga kumva mu matwi ye uretse kumva ko Mateso yapfuye, ariko atungurwa no kumva Gatuza amubwira ati “Databuja, nagiye nigira umunyeshuri maze njya ahamanitse urutonde rw’abemererwe kuba mu kigo, nza kubona neza icyumba Mateso abamo mu macumbi y’abahungu ni uko mpengera saa tanu z’ijoro nibwira ko araba yasinziriye, ariko nza kubona ko ari kumwe n’umukobwa wawe bityo mba ndetse ngo na Raisa atabigenderamo.
Nyuma y’akanya gatoya Raisa asezeye mba nkoze gahunda, maze mpita nihindura nk’abandi banyeshuri ngo menye ikijya mbere maze icyumba gikongotse cyose nza gusanga ubwo nashumikaga icyumba cya Mateso we yari yasohotse kare, nashatse no kumutera icyuma ngo mbirangize ariko mbona hari abantu beshi nahita mfatwa bityo rero nyongera andi mahirwe sinzatsindwa kabiri ndakurahiye.”
KAMANZI yahise amubwira ati “Genda ushake urumogi maze ugerageze winjire mu cyumbacye maze urushyire mu nzu ye nzabwira abapolisi bajye muri operasiyo bamufate bamufunge ndakeka azaba atandukanye n’umukobwa wanjye.”
Raisa na Mateso bari bagiye mu cyaro iwabo wa Mateso, nibwo Gatuza yafashe ibyo biyobyabwenge maze yinjira mu kigo ashakisha amakuru y’aho Mateso yimukiye nyuma y’aho icyumba cye gihiriye.
Amakuru Gatuza yayahawe na mubyara we wiganaga na ba Mateso yahise amenya ko ubuyobozi bw’ikigo bwahaye Mateso icyumba cya 98 kuko bari baragihaye umunyeshuri ariko akaba atari yaza ku ishuri.
Gatuza amaze kumenya neza aho Mateso yimukiye ajya mu bubiko bw’ikigo abwira abayobozi ati “Nitwa Mateso HAKUZIMANA nabaga mu cyumba cya 67 ariko kiza gushya nyuma nimuriwe muri 98 mu gihe hagikorwa iperereza ariko agafunguzo mwampaye nagataye nifuzaga ko mwantiza akandi hanyuma nkajya kugakoresha.”
Agafunguza barakamuhaye Maze Gatuza yirukanka cyane ajya muricyo cyumba ashyira urumogi na Cocaine munsi ya matela ubundi ahita asohoka yihuta maze urufunguzo arusubiza mu bubiko bw’ikigo arataha.
Mu nzira ataha yahise ahamagara KAMANZI Donald aramubwira ati “Gahunda yarangiye”, Maze Donald ahita ahamagara umupolisI w’inshuti ye niko kumubwira ati “Mfite isazi ihora iduhira mu Matwi yanjye kuburyo yananyangishije umwana wanjye umwe ngira rukumbi, none ndashaka mugende muyite muri yombi mumukatire imyaka myishi nzababwira ninshaka ko mumufungura hanyuma ndashyira twa milioni tubiri kuri konti yawe nawe unywe agacupa.”
Ku mugoroba nka saa cyenda nibwo Mateso yari ari kumwe na Raisa muri cya cyumba yimukiyemo barimo bahanagura akabati ngo ashyiremo utwenda yari yaguze ubwo bacaga mu isoko bavuye mu cyaro, ariko batungurwa no kubona abapolisi babiri binjira babaza bati “Ni wowe Mateso HAKUZIMANA?
Undi ati “Yego ndiwe”.
“Twamenye ko ibiyobyabwenge bikoreshwa hano mu kigo ari wowe ubicuruza, urabihakana?
Ndabihakana navuka sinzi uko bisa
Mu kanya gato ba bapolisi batangiye gusaka inzu yose sinakubwira utubati baterera hejuru baraheba, ubwo Raisa na Mateso bari bategereje kureba ubusazi bw’abo bapolisi kuko nta cyaha bishinzaga. Mu tubati bahebye nibwo bahise bakuraho za matera babona igipfurumba cy’ibiro nka bitatu kiraguye bapfunduye basanga ni urumogi ariko imbere harimo ka Cocaine gake.
Ako kanya HAKUZIMANA Mateso yatangiye kureba nk’uruyuki rwiciwe n’izuba ku rurabyo. Ni uko bahita bamwambika amapingu bamujyana gufungwa kuko icyaha cyaramuhamaga.
Raisa yahise aboroga cyane agira ati “Ntibishoboka Mateso ni umwere rwose muramurenganya, si natuma mujya ku mufunga rwose cyereka munyishe” ariko ibi byari amatakirangoyi kuko nta cyo Raisa yagombaga gukora ku bijyanye n’ibyaha byahamaga uyu musore.
Amarira yasigaye ari meshi kuri Raisa ndetse yifungirana munzu ashaka kwiyahura maze abandi banyeshuri baturitsa urugi bamukuramo bamurema agatima amubwira ko Mateso azafungurwa maze aratuza.
Nyuma yajyanye n’abandi bana gusura Mateso kuri sitasiyo ya Polisi ariko umupolisi yahasanze yanga ko babonana ati: “Ntibishoboka ko mubonana kuko byakwica iperereza.”
N’ubwo Raisa yatakambye cyane ariko byose byafashe ubusa kuko atigeze abonana na Mateso. Uwo munsi nibwo Raisa uburakari bwamuzabiranyaga afata telephone ahamagara papa we ati:
“ papa ndabizi neza ufite ubushobozi muri iki gihugu, none umuhungu dukundana yafunzwe kandi nzi neza ko ubifite uruhare, none nkuhaye amasa 24 ube wamufunguje nibigera atarafungurwa ndiyahura umpambe maze nawe wumve iyo ubuze uwo wakundaga uko bigenda kuko ndabizi ibi byose ubikora wibeshye ko unkunda. Ndavuze ngo ndiyahura niba utari bubikore ube ugura isanduka, cyangwa se ohereza za mpimbabyaha zawe najye zinjyane mfunganwe na Mateso kuko nta cyaha na kimwe yakoze ntakoze. Nurwo rumogi ashinzwa najye barunshinze kuko nta Mateso nta Raisa turi umwe. Sawa niba wumva wite kubyo nkubwiye.”
Murenzi Sixbert
Ushaka gusoma igice cyabanje, kanda hejuru ku itangiriro ry’icyo gice uri gusoma, ku magambo ari mu ibara ry’umutuku asobanura uko mu gice hiherutse byarangiye.


c: text/html

text:
Coopec-Dukire yatangiye ari nk’Ikigega cy’Ingoboka cy’Abakirisitu ba Paruwasi ya Biruyi muri Mushonyi babonye inyugu zigenda ziyongera muri 2009 bagihinduramo koperative.
Nyuma y’imyaka itatu gusa (2012) yahise ihomba ariko ubuyobozi bugakomeza kwizeza abaturage ko bazishyurizwa, nyamara ngo bikarangirira mu nama bakoranaga.
Benimana Ladislas wo mu Murenge wa Kigeyo wari ufitemo ibihumbi 18, agira ati “Njyewe nubwo nari mfitemo make (ibihumbi 18 kongeraho umugabane wa 5,000FRW), ikinababaje ni uko abayobozi b’inzego z’ibanze badukoresha inama bakatwizeza ko bazatwishyuriza ariko bigaherera aho.”
Naho Constantine Nikuze, wo mu Murenge wa Mushonyi, ati “Njye nari mfitemo ibihumbi 180 ariko birababaje kubona ayo mafaranga narayabuze kubera abahombeje koperative. Imyaka itanu irashize ubu twabuze umwanzuro twafata niba twayareka cyangwa twayategereza.”
Rukerikibaye Cyrille, wari Perezida w’Inama y’Ubutegetsi, avuga ko iyo koperative yahombejwe n’ubujura aho abari abakozi bayo bibye amafaranga asaga miliyoni 12 ndetse na bamwe mu banyamuryango bari bafite amadeni bakinangiye kwishyura.
Abibye izi miliyoni 12 uko ari batatu, bo ngo bashyikirijwe inkiko barakatirwa imyaka ibiri ndetse banategekwa kwishyura ariko barangije igifungp baza gutoroko ku buryo ntawe uzi aho baherereye.
Ayinkamiye Emerence, Umuyobozi w’Akarere ka Rutsiro, yizeza abo banyamuryango ko bitarenze ukwezi kwa Nzeri 2016, abafite amadeni y’iyo koperative bagomba kuba baramaze kuyishyuzwa maze abanyamuryango bagahabwa amafaranga yabo.
Yagize ati “Iki kibazo nyuma yo kucyumva twafashe umwanzuro y’uko bitarenze ukwezi kwa cyenda abafite amadeni bazaba barishyuye kuko ubu tugiye kubandikira tubasaba kwishyura abazinangira tuzabishyuza ku ngufu hafatiriwe imitungo yabo.”
Iyi koperative yari ifite abanyamuryango basaga ibihumbi bibiri, ifitiwe amadeni angina na miliyoni 19FRW yatanzwe nk’inguzanyo mu gihe abari barabikijemo bo bose hamwe bafitiwe umwenda wa miliyoni 15FRW.
Nubwo iyi koperative, yari imaze kugira umutungo mbumbe urenga miliyoni 40FRW bigaragara ko yatangijwe n’abakirisitu ba Paruwasi Gatorika ya Biruyi muri Rutsiro, uretse ubujyanama padiri wayiyoboraga yabahaye igitangira, ngo paruwasi ntiyinjiranga mu byo kugenzura umutungo wayo.

robotstxt: allowed

filter: keep


text:
Umukunzi wacu yaratwandikiye atugezaho ikibazo gikurikira: "Muraho nshuti zamahoro. Mfite ikibazo kinkomereye ndashaka mumfashe mungire inama. Mfite imyaka 21. Ubwo nigaga S2 naje kugwa mungeso mbi yo kwicyinisha nkajya mbikora nk'incuro 15 ku munsi nkumva nta byiza nka byo nkomeza mbikora ngera S3. Nyuma numva ikiganiro kuri radio bavuga ko kwicyisha byangiza umuntu akaba atabyara ntangira kubigabanya nkajya mbikora rimwe mu cyumweru. Nkomeza gutyo gusa bagenzi bajye twaraganiraga bakabwira ko byangiza bakambuza kuzigera mbikora gusa nkahakana bose ntibabimenye.
Naje kugera S5 kubihagarika biranga neza gusa nkajya mbikora nka rimwe mu kwezi. None ubu nahuye n'ikibazo kandi gikomeye, nsigaye nibagirwa vuba mbese mpuye n'umuntu akampa ikintu ubwo iyo dutandukanye mpita mbyibagirwa, cyangwa iyo mbitse umwenda cq ikindi mpita nibagirwa aho nabiteretse. Ubu umpamagaye ukampa gahunda iyo hashize isaha ya gahunda mba nayibagiwe mbese nta bwonko bwibutsa mfite kuko n'izina ry'uwo nahuye nawe ntamuzi mpita ndyibagirwa. Niyo umbwiye gahunda binsaba guhita nyandika muri draft kugirango ntibagirwa.
Ubu nshobora kutabyara kuko nagerageje kuryamana n'abakobwa benshi ngo ndebe ko wenda natera inda n'umwe gusa byaranze bose mbona ntagihindute kandi nkaba narangiza vuba byose bikiyongera kuguta mind.
Bavandimwe mumfashe niba hari imiti nakoresha nkagarura mind mundangire mungire n'inama kucyo nakora ngo ndeke kwikinisha. Murakoze
NB: Ubu kwikinisha mbikora nka rimwe mu kwezi kandi mbikora numva mbyanga gusa nkabura uko ngira. Mumfashe please kuko ndababaye."
Muvandimwe nk'uko twabivuze mu nkuru zacu zahihe ndetse no mu nama twagiriye abandi bantu ni uko utagomba kuvuga ngo byaranze kubireka. Icya mbere ni uko muri wowe wumva ushaka kubireka kandi ukaba wivugira ko utabikunze. Ugomba gushyiraho umuhate rero ukirinda ikintu cyose cyatuma wumva ushatse kwikinisha wanabitereza ukumva ko ibyo ugiye gukora ari ukwangiza ubuzima bwawe mbese ko ari nko kwiyahura. Ibi bizagufasha cyane kwigararura kandi nubasha kwigarura inshuro zirenze imwe uzahita wigirira ikizere ko n'izindi nshuro wabishobora. Ikindi tugira abantu ho inama ni uko wakwiyambaza Imana ukumva ko ibyo bintu ari icyaha kandi ko ushaka kukireka bizagufasha cyane kandi n'Imana izabigufashamo.
Iby'imiti byo abahanga bavuga ko kureka kwikinisha bidasaba umuti kuko kwikinisha ntibifatwa nk'indwara ahubwo biva mu mitekerereze ndetse n'imyumvire ya muntu. Igishoboka gusa n'uko wagana abazoboreye mu bijyanye n'ubuzima bwo mu mutwe kuko ni bo bagufasha kandi nabo n'inama bakugira nta muti baguha.
Ibyo kwibagirwa byo si byinshi, abakoze ubushakashatsi ku kwikinisha bemeza ko kwikinisha ubwabyo nta kibazo nk'iko byatera ndetse n'ababibaza ko batabyara ngo nabyo si byo gusa ngo ibibazo byose biterwa n'uburyo uwikinisha yitwara n'uko yiyumva nyuma yo kubikora kuko ngo hari abumva nta gaciro bagifite, bakitera ikizere ndetse bamwe bikabahangayikisha cyane ku buryo bashobora kugira ibibazo byo kwiheba, kwigunga ndetse n'umunaniro ukabije w'ubwonko. Ibi byose ngo ni byo bituma haza ziriya ngaruka zose abantu bagenda bavuga ko zabagezeho.
Uko biri kwose kwikinisha si byiza na gato kandi kubireka birashoboka ukurikije ziriya nama twavuze haruguru. Uzazigerageze kandi muri ubikore wumva ko wifitiye ikizere cyo kuzabigeraho.
Mukunzi wacu fasha ubwanditsi bwacu ukora Share, ukanda Like cyangwa uduha igitekerezo kuri iyi nkuru. Ni igikorwa gito ariko gisobanuye byinshi kuri twe. Tubaye tugushimiye
Kanda hano tukugire inama


text:
Ni igikorwa kiri gukorwa mu cyumweru cyahariwe ibikorwa by’Ingabo z’u Rwanda no kwitegura isabukuru ya 22 u Rwanda rwibohoye.
Imiryango ine y’abatishoboye yo mu mirenge ya Shyogwe, Kibangu, Mushishiro mu Karere ka Muhanga na Gacurabwenge mu Karere ka Kamonyi ni yo yagabiwe inka banahabwa amazu yo guturamo.
Umuryango wa Kanyamanza na Mukamurenzi wabanaga mu nzu y’ibyuma bibiri n’abana babo barindwi na yo ngo yenda kubagwaho.
Kanyamanza agira ati “Ntabwo nabona…byaturenze inzu yendaga kungwaho kandi nta bundi bushobozi nari mfite bwo kubaka iyindi ndabishimira ingabo z’igihugu”.
Mukamurenzi washakanye na Kanyamanza, agira ati “Iyi nka nahawe nibyara nzanywa amata mbanje gukamira izi ngabo z’igihugu, nzajya mpa abaturanyi amata, Imana yaduhaye Paul Kagame ndayishimira, na we mumunshimire”.
Col. Paul Nyemazi, uyobora ingabo mu turere twa Muhanga na Kamonyi, avuga ko nyuma y’imyaka 22 Jenoside ibaye abaturage benshi harimo n’abayirokotse bagiye bahura n’ubukene bukabije akaba ari ngombwa ko ingabo zayihagaritse zigomba no gukomeza guhangana n’ubwo bukene.
Agira ati “Ingabo z’igihugu zagize uruhare mu guhagarika Jenoside, zigomba no kugira uruhare mu guhangana n’ubukene twiteza imbere cyane ko turi no kwitegura isabukuru ya 22 twibohoye, bifite aho bihuriye”.
Umuyobozi w’Akarere ka Muhanga Wungirije ushinzwe Imibereho Myiza y’Abaturage, Mukagatana Fortuné, avuga ko ingabo z’igihugu zateruye ikindi kivi nyuma yo kusa icyo guhagarika Jenoside.
Agira ati “Ingabo z’u Rwanda ntabwo zirwana urugamba rw’amasasu gusa, ahubwo ubu ziri kurwana urugamba rw’ubukene. Ni ikivi gishya beteruye natwe tuzaziba hafi kandi binabere isomo abaturage bafate neza ibyo bagenerwa”.
Ibikorwa by’icyumweru cy’ibikorwa by’ingabo z’igihugu, bizasozwa tariki 4 Nyakanga 2016 hizihizwa isabukuru ya 22 u Rwanda rwibohoye.


text:
Bucura bwa Perezida Kagame mu Itorero ry’abiga hanze n’abiga mu Rwanda
Urubyiruko 430 rugizwe n’abanyeshuri b’Abanyarwanda biga mu mahanga ndetse n’abigaga mu Rwanda bagize amanota meza mu kizamini gisoza amashuri yisumbuye muri 2015, bibukijwe ko uko u Rwanda ruzamera biri mu maboko yabo.
Byagarutsweho n’Umunyamabanga Uhoraho muri Minisiteri y’Uburezi, Dr. Ntivuguruzwa Celestin, ubwo kuri uyu wa Kane tariki 30 Kamena 2016, yaganiraga n’uru rubyiruko rwitabiriye Itorero Indangamirwa ribaye ku nshuro ya cyenda.
Yagize ati “Muri iyi minsi mugiye kumara mu Itorero ry’Igihugu, muzatozwa gukunda igihugu, gukunda umurimo, kurangwa n’indangagaciro na kirazira by’umuco nyarwanda, ndetse no kugira umuco w’ubutore, muhora muzirikana ko uko u Rwanda ruzamera biri mu maboko yanyu.”
Iri torero riteganyijwe kuzamara ibyumweru bitatu, rizabera mu Kigo cya Gisirikare cya Gabiro, aho aba banyeshuri barimo abiga mu mahanga n’abiga mu Rwanda, bazigishwa amasomo y’uburere mboneragihugu, banahabwa andi masomo abasobanurira icyerekezo cy’igihugu.
Bamwe mu bana bitabiriye iri torero bagaragaje ko bafite inyota yo kumenya umuco n’indangagaciro za Kinyarwanda.
Mu byo batangaje bahurizaga ku kugaragaza ko banezejwe no kwitabira iri torero, kuko rizabafasha gukomera ku Bunyarwanda no gukomera ku muco wo gukunda igihugu no kucyitangira.
Umuyobozi w’Itorero ry’Igihugu, Rucagu Boniface, mu muhango wo gutangiza iri torero, yatangaje ko bahisemo guhuza abana biga hanze n’abiga mu gihugu kugira ngo bahure bamenyane, kandi basenyere umugozi umwe biga indangagaciro z’Ubunyarwanda.
Ati “Iyi gahunda imaze kubyara umusaruro ugaragara, kuko abana b’u Rwanda cyane cyane abiga hanze, batangiye guhagararira u Rwanda neza bagaragaza ibyiza u Rwanda rumaze kugeraho, ndetse banabungabunga Indangagaciro Nyarwanda aho baba mu Mahanga.”
Kuva Itorero Indangamirwa ryatangira mu 2008, hamaze gutozwa ibyiciro umunani bigizwe n’Intore 1733.
Icyiciro cya cyenda cyatangiye uyu wa Kane, kikaba kigizwe n’abagera kuri 430. Umunyamabanga uhoraho muri Minisiteri y’Uburezi yatangaje ko igishimishije muri iri torero ari uko abahungu n’abakobwa banganya umubare.


text:
Igisubizo: Ntibishoboka ko twebwe nk’abana b’abantu twakumva neza uburyo kugena byose kw’Imana bikorana n’ubushake bwacu. Imana niyo yonyine izi uburyo ibi bikorana mu mugambi wayo wo gucungurwa. Kimwe n’izindi ngingo zigoye kumva mw’iyobokamana, ni ngombwa ko twemera ko ubwenge bwacu budashobora kumva neza kamere y’Imana, kimwe n’ubusabane bwacu nayo. Gushaka gucukumbura kuri bene iyi ngingo nta kindi bigeraho uretse kuvangirwa no kuvagangavanga ducurika ibyo Bibiliya ivuga.
Ibyanditswe bitubwira neza yuko Imana izi abazakizwa abaribo (Abaroma 8:29; 1 Petero 1:2). Abefeso 1:4 havuga ko Imana yadutoranyije “isi itararemwa”. Bibiliya ikomeza kwita abizera “intore” cyangwa “abatoranyijwe” (Abaroma 8:33; 11:5; Abefeso 1:11; Abanyekolosi 3:12; 1 Abatesalonika 1:4; 1 Petero 1:2; 2:9; Matayo 24:22, 31; Mariko 13:20, 27; Abaroma 11:7; 1 Timoteyo 5:21; 2 Timoteyo 2:10; Tito 1:1; 1 Petero 1:1). Kuba abizera baratoranyijwe kera (Abaroma 8:29-30; Abefeso 1:5, 11; Abaroma 9:11; 11:28; 2 Petero 1:10) ngo bahabwe agakiza ntibishidikanywaho.
Ariko nanone Bibiliya ivuga ko ari uruhare rwacu kwakira Yesu nk’umukiza – ibyo bikorwa umwizera gusa, ukaba ugiye mu mubare w’abacunguwe (Yohana 3:16; Abaroma 10:9-10). Imana izi abazacungurwa, Imana niyo itoranya abacungurwa, ariko tugomba gutoranyamo Kristo ngo ducungurwe. Uko ibi bintu 3 bigendana ubwenge bwacu nk’abantu ntibwabyumva (Abaroma 11:33-36). Icyo dusabwa ni ugukwirakwiza ubutumwa bwiza mw’isi yose (Matayo 28:18-20; Ibyakozwe 1:8). Twari dukwiye kurekera Imana ibirebana no kumenya, gutoranya abazakizwa, twe tukibanda mu kumvira tukavuga ubutumwa.
Ikibazo: Kugena byose kw’Imana guhurira he n’ubushake bwacu mu gukizwa?
Igisubizo: Ntibishoboka ko twebwe nk’abana b’abantu twakumva neza uburyo kugena byose kw’Imana bikorana n’ubushake bwacu. Imana niyo yonyine izi uburyo ibi bikorana mu mugambi wayo wo gucungurwa. Kimwe n’izindi ngingo zigoye kumva mw’iyobokamana, ni ngombwa ko twemera ko ubwenge bwacu budashobora kumva neza kamere y’Imana, kimwe n’ubusabane bwacu nayo. Gushaka gucukumbura kuri bene iyi ngingo nta kindi bigeraho uretse kuvangirwa no kuvagangavanga ducurika ibyo Bibiliya ivuga.


text:
Wemere kwibira ku kidendezi cy’amaraso ya Yesu, urakira ibyaha
……bukeye uwo muja abwira nyirabuja ati” icyampa data buja agasanga umuhanuzi w’isamariya yamukiza ibibembe!”2Abami 2:3
Izi nkuru buri gihe ziza zigamije kubwira abantu inkuru zo guca bugufi bakemera agakiza kabasha kubakiza ibyaha hano bihagarariwe n’ibibembe. Ikindi baba bashaka kuvuga uburyo umuntu ashobora kuba akomeye yubashywe nk’uko Namani yari ameze ariko afite inenge y’ibibembe, nta rwego na rumwe umunyabyaha yageraho ngo akizwe n’ikindi kitari ukwemera guca bufi ngo yuhagirwe n’amaraso ya Yesu abone gukizwa.
Iyo usomye ijambo ry’Imana bakubwira ukuntu Namani yari umuntu ukomeye kuko yari umugaba w’ingabo z’umwami w’I Siriya kandi ngo yagiraga n’amahirwe yo kuba umutoni kuri shebuja nabyo bitoroshye na gato, ibi byose byari bitaramuhesha uburenganzira cyangwa se ububasha bwo gukira ibibembe.
Nubwo yari yari afite afite ububasha mu ngabo z’Abasiriya, akora ibyo ashatse, akica umwe agakiza undi kuko Bibiliya ivuga ko yari umunyamaboko, umunyacyubahiro, mbese yari intwari kandi Ngo Uwiteka nawe yajyaga ahesha abasiriya kunesha ku bwe.
Ibi byose bigaragaza ko Namani atari yoroshye mu by’ubu buzima, ariko yari afite ikibazo gikomeye cy’ibibembe.
Imana ni nziza ukuntu yanyujije igisubizo mu gakobwa k’akaja kakamurangira kujya iwabo muri Isirayeli ko hari Imana yabasha kumukiza ibibembe.
Namani ageze muri Isirayeli yazanyemo ako kwihagararaho nk’uko bikunda kuba no kub’iki gihe, ukababwira agakiza bakakumva ariko wabereka inzira yako, bagahita bahonga mu maso. Namani nawe bamubwiye ko ari bukire arishima ariko Elisa amubwiye inzira bicamo ko agomba kwibira karindwi arikomeza, icyakora yagize amahirwe yari yajyanye n’abagaragu beza bamugira inama yemera kubikora arakira.
Mbese iyo uyu Namani yanga kumvira umuhanuzi w’Imana Elisa byari kugenda bite? Birashoboka ko yari gusubirirayo aho adakize indwara ye, nubwo byagoranye ariko umuntu ukomeye nk’uyu mugabo yemeye guca bugufi arumvira arangije ajya kwibira muri uyu mugezi nuko akira indwara ye.
Reka nkubwire uwo waba uri we wese, ntugakore ikosa ryo kugendana ibibembe kandi Yesu yaramennye amaraso ye, abantu birirwa bibiramo bakira, wowe ukajya gusenga ukabitahana, kandi amaraso yaramenetse.
Ni byiza rero kwemerera ijambo ry’Imana rigakorera mu mutima wawe , ukemera kwihana niba hari ibyo usanze bidatunganye.
Birababaje kugendana ibibembe imyaka myinshi kandi umuti uhari, nta kiguzi, nta kindi ni ukwizera gusa igitambo cy’Umwana w’Imana.
Ndakwifuriza kwemera ukibira mu kidendezi cy’amaraso ya Yesu, ugakurwaho ibyaha byose, ukaba icyaremwe gishya, ukinjira muri Kristo kuko abari muri we nta teka bazacirwaho. Abaroma 8:1


text:
Masamba agiye gukora ibirori byo kwizihiza imyaka isaga 35 amaze aririmba
Umuhanzi mu njyana gakondo nyarwanda, Masamba Intore aratangaza ko ari mu myiteguro y’igitaramo n’ibirori byo kwizihiza imyaka isaga 35 amaze akora ubuhanzi.
Masamba yabwiye IGIHE ko ari mu myiteguro yo gutegura ibirori by’impurirane, azazihiza isabukuru y’imyaka 50 y’amavuko na 35 amaze aririmba. Kuri uwo munsi ni nabwo azakora gitaramo cyo kumurika album ya Gatandatu.
Mu myaka 35 amaze muri muzika, Masamba afite indimbo zibumbiye kuri Album esheshatu arizo : ‘Wirira’, ‘Nyeganyega’, ‘Inka ni iy’urukundo’, ‘Mpinga nzima’ na ‘Amatage’. Hari CD y’imbumbe yise ‘Dushengurukanye isheja’, iriho zimwe mu ndirimbo yahimbye ari ku rugamba rwo kubohora igihugu.
Mu kwitegura iyi sabukuru, Masamba kandi yanakoze album y’indobanure igizwe n’indirimbo 25. Mu kuyimurika, ngo bizaba bisa nk’ibirori kurusha uko byakwitwa igitaramo kuko azaba ari umwanya wo kuganira ku buhanzi bwe n’inzira yanyuzemo.
Masamba na Producer Pastor P bagiye gutunganyiriza iyi album mu Mujyi wa Rubavu, bahageze ku Cyumweru tariki ya 31 Mutarama bazagaruka i Kigali ku Cyumweru tariki ya 7 Gashyantare 2016.
Ati “Pastor P yitwaje ibyuma, turi kurangiza ibihangano bimwe mu byo nzashyira kuri album yanjye. Twashatse kujya kure ya Kigali, turakora twananirwa tukajya ku mazi kuruhuka. Burya inganzo bisaba kwiha umwanya no gukora wumva urambukiwe kugira ngo hatabamo guhatiriza.”
Indirimbo zose zigize iyi album, zizaba ziherekejwe n’amashusho. Yasinyanye amasezerano na Producer Meddy Saleh uzanamufasha gusubiramo indirimbo yakoze hambere zifite video zitaryoheye ijisho.
SRC: IGIHE


text:
Umuhanzi kazi nyarwanda Uzamberumwana Pacifique uzwi cyane ku izina rya Oda Paccy muri muzika nyarwanda yeruye avuga ko nta musore afite bakundana muri iki gihe, ndetse ko nta gahunda afite yo kuba yarushinga mbere y’umwaka wa 2020, ariko agira ibintu avuga ko yifuza ku mugabo yifuza ko bazarushingana.
Umuhanzi kazi nyarwanda Uzamberumwana Pacifique uzwi cyane ku izina rya Oda Paccy muri muzika nyarwanda yeruye avuga ko nta musore afite bakundana muri iki gihe, ndetse ko nta gahunda afite yo kuba yarushinga mbere y’umwaka wa 2020, ariko agira ibintu avuga ko yifuza ku mugabo yifuza ko bazarushingana.
Oda Paccy yavuze ko ubusanzwe akunda umusore ugaragara neza ariko hejuru ya byose hari ibyo akurikiza kandi yibandaho cyane. Yavuze ko nta wundi musore bakundanye nyuma yo gutandukana na Lick Lick babyaranye ndetse ngo azongera gukundana agiye guhita arushinga.
Yagize ati: "Ubu ntabwo ndi mu rukundo, nta musore mfite nk’uko bamwe babivuga. Ubusanzwe numva nzashaka umugabo muri 2020, nibura icyo gihe hari aho nzaba maze kwigeza."
Uyu muhanzi ufite imyaka 26 y’amavuko avuga ko kuzashaka umugabo agejeje 30 ndetse no hejuru yayo nta kibazo kirimo kuko ubusanzwe nta myaka y’ihame umukobwa aba agomba gushakiraho. Ariko ngo mu byo yifuza ko byaranga umugabo ateganya ko bazarushingana harimo kuba akunda kandi yubaha Imana, ukunda akazi akora akanamwubahisha, ukunda umuryango n’inshuti ze.
Yagize ati: "Ndapanga kuzarushinga muri 2020 ariko n’Imana ipanga ibyayo wabona n’ejo ndongowe cyangwa uwo tuzabana ataravuka byose ni gahunda za yo. Umugabo nifuza agomba kuba akunda kandi yubaha Imana, ukunda akazi nkora akananyubahisha, ukunda umuryango n’inshuti zanjye. Agomba kuba akunda abana, by’akarusho yaba ari umuntu ufite umutima wo gufasha abababaye byaba byiza. Nifuza kurushingana n’umugabo uzi gukora, utari umunebwe."
Yavuze ko gutinda kurushinga ahanini bituruka ku mishinga ikomeye yifuza kubanza kugeraho mbere yo kubaka urugo birimo kuzamura ireme ry’umuziki we ndetse akamenyekana muri Afurika.
Yagize ati: "Hari imishinga yihariye yindi igomba gukorwa mbere yo kurushinga, harimo kwiteza imbere n’ibikorwa bitandukanye byo gufasha Imana izanshoboza."
Paccy yavuze ko mu bikomeye yifuza kubona ku mugabo bazarushingana ngo harimo ko agomba kuba atiyandarika kandi mu myambarire akaba adacana uwaka no kwambarira ipantaro munsi y’ikibuno.
Ibitekerezo
KUBA UMUNTU YARACIYE HABI CANKE AKORERA MURI BIBI NTIBIMUBUZA GUHINDUKA KANDI IMANA IHINDURA UMUNTU BUKEBEBUKE HARIGIHE NARONKA UWO MUGABO AKWIJE IVYO YIFUZA BIZAMUHA GUHINDUKA . AHUBWO BONNE CHANCE POUR ODDA PACCY Kanda hano umusubize
Ndunva bikaze kuri condition ushaka kumugabo wifuza, ndashaka kukubaza akabazo 1. .Ari wowe n’umugabo wawe ninde uzaba Arongoye undi cg se ashatse undi? Kanda hano umusubize
ehhhh!!!!!!!!!!!!! ndumv bitoroshy kbx yaba yarashaje pe Kanda hano umusubize
Ese sinumva nubundi yarasanzwe ari umugore wanabyaye arashaka se kandi undi musore wo kumumarira iki ndumiwe kabisa umusore wambere babyaranye umwana we seko batabanye bapfuye iki ? Abasore twa gorwa we ngo tujye kurerera abandi hahah Kanda hano umusubize
Hhhaaa arasekeji cne uwo mukobwa c we mubona imyambarire yiwe ihesheje Imana icubahiro koko?nawe azabanze yige kwambara neza. Kanda hano umusubize
Odda Pacy Kabisa Ntabwoyubaha Imana Urebye Nimyamparire Irabikwereka Kanda hano umusubize
Eseko mbona kwashaka umusore wambaraneza, kandiwe nkaba mbona imyambarireye idahwitse???? aha!!!! Kanda hano umusubize
od paccy ndamwemera pe!! nigute mwavugako ntaburere afite?ndikubaza mbaru shimana. Kanda hano umusubize
Ararota kumanywa umugabo se azamukura he?cyokora uwijoro rimwe we ntamubura naho mumago wapi wese arireba akabona aruwo mumago??(niwe mbaza) nabanze yigire imico kuri nyina cg bosenibamwe?!!!nta musore usobanutse wata igihe ke kuricyo cyapa gishinze kumuhanda(uwo mugore)utamuzi ninde twese twahabwaga kalibu twagenda tugasezera none ategereje2020 Yesu azarinda aza ntawumubajije ngo icyo nigiki.(ikiri mwijipo) Kanda hano umusubize
imana izabigufashemo kuko nibyiza Kanda hano umusubize
Paccy N,umwanamwiza Ariko Umuziki waramwononnye Nawe Nyumvire Ashaka Umunyamicomyiza Nahowe Ntayo Afite Yapfumuje N,amazuru Kanda hano umusubize
haa; ngo n'ejo wabona arongowe kd ngo ntawe afite bakundana!?ariko nibyo igihe icyaricyo cyose yarongorwa biragaragara!muri 2020 azaba ari urujyo rushaje rutashobora no kureka amazi! Apparamant uyu mukobwa ndamukunda ariko niyo wangereka ama pounds sinamushyira murugo! Kanda hano umusubize
Mwampa number ye!? Kanda hano umusubize
uyu muhanzi oda paccy avugako umusore ashaka kagomba kuba yubaha imana imwambarire nivugoye bigaragazako ntaburere afite gusa ashobora kubona umuhungu utagira ubure nkawe niwe umukwiriyepe Kanda hano umusubize
uyu muhanzi oda paccy avugako umusore ashaka kagomba kuba yubaha imana imwambarire nivugoye bigaragazako ntaburere afite gusa ashobora kubona umuhungu utagira ubure nkawe niwe umukwiriyepe Kanda hano umusubize


text:
Abantu bakora isiganwa ntibiruka mu mihanda myiza gusa. Mu nzira banyura mu gihe cy’isiganwa hari aho usanga bahura n’ibibazo byinshi birimo nko guta umuhanda bakayoba, cyangwa imikuku iba ishobora gutuma basitara ntibababashe gukomeza urugendo neza nk’uko baba babyifuzaga. N’ubuzima rero, ni nk’inzira yuzuyemo ibibazo, amakuba, n’ibindi biba bishobora kubuza umuntu gukomeza urugendo rugana aheza yifuza kugera.
Inkuta 3 ushobora guhura nazo mu nzira y’ubuzima zikakuzitira mu rugendo rugana ku buzima bw’iteka:
1) Kutababarira:
“Ariko nimutababarira abandi, So wo mu ijuru na we ntazabababarira ibyaha byanyu.” Mariko 11:26 Umuntu naguhemukira ujye umureka maze usenge: “Data, ndamubabariye nk’uko nanjye wambabariye”. Iyo ushatse kwihorera, uba wiyibagije nkana ubuntu Imana yakugiriye. Wishaka kwiha gukora imirimo yagakozwe n’Imana kuko ari yo yonyine yo gucira umuntu urubanza rukwiye kandi ruboneye. Nuhura n’ibihe nk’ibyo byo gusuzugurwa, gutukwa, cyangwa n’ubundi buhemu ubwo ari bwo bwose, jya wituriza maze ubyereke Imana kuko ari yo izi icyo gukora gikwiye.
2) Inshuti mbi:
Pawulo yaravuze ngo: “Ntimuyobe, kwifatanya n’ababi konona ingeso nziza.” 1 Abakolinto 15:33. Mu muhanda w’ubuzima bwanyu, mugomba guhitamo inshuti nziza zizabaherekeza mu rugendo rwanyu murimo rw’ubuzima. Mu guhitamo inshuti, mujye mureba abafite indangagaciro nyazo zikwiye umukristo. Mutekereze byimbitse ku mpamvu yateye Imana kubarema maze bibongerere inkomezi mu mitima yanyu.
3) Umutima udafata icyemezo:
Intumwa Pawulo yanditse ivuga ngo: “Bene Data, sinibwira yuko maze kugifata, ariko kimwe cyo nibagirwa ibiri inyuma, ngasingira ibiri imbere. Ndamaranira kugera aho dutanguranwa, ngo mpabwe ingororano zo guhamagara kw’Imana muri Kristo Yesu kwavuye mu ijuru.” Umutima ubasha gufata icyemezo gikwiye, ugira inyungu ikomeye yo kugendererwa na Mwuka Wera. Haranira gufata ibyemezo byiza kandi bikwiye.
Ubuzima bwanyu ntimuburangirize mu kwishakira inyungu zanyu bwite gusa. Mwibande ku byabafasha kugera aho musiganirwa mu gihugu cyo mu ijuru. Haranira kudahura n’izo nkuta urushaho gukora iby’ijambo ry’Imana ridusaba.


text:
Umuhanga Christilla Pellé Douel, avuga ko ari gake umwana arira nta mpamvu. Gusonza bikaba bimwe muri izo mpamvu. Umwana ni ikiremwamuntu. Bityo iyo atarageza igihe cyo kuvuga, akoresha amarira mukumvikanisha ikibazo afite.
Ku mwana ufite munsi y’amezi atatu gusonza ni byo biza kwisonga mu bituma arira. Muri iki kigero buri nyuma y’amasaha atatu umwana aba akeneye kugira icyo ashyira mu nda. Muryabyumva ko aba akeneye ibere cg inkongoro irimo amashekereka cg amata. Ariko ahangaha rwose mubyumve, amashereka ni yo umwana aba agomba guhabwa–usibye amaburakindi–kuko ni yo urwungano ngogozi rwe ruba rubasha kugogora vuba bishoboka.
Birabujijwe rwose kureka umwana ahogora aha ngo murashaka kumumenyereza kudafata ibere kenshi ku munsi. Umwana ukiri muri iki kigero aba konka, yaba ku manywa ndetse na nijoro. Bityo kumwonsa cyangwa ikindi mumugaburira bikaba atari ukumutetesha na gato. Ahubwo buriya umwana ntatuza gusa kuko agaburiwe; atuzishwa kurusha byose n’uko igihe cyose aberetse ko hari icyo akeneye ahita agihabwa.
Umwana urizwa no gusonza muzamubwirwa n’iki?
Atangira arira n’ijwi rikangura, rigakurikirwa no guceceka gake noneho akarira bizira kuruhuka kandi birushaho gusa n’ibyinginga. Uko mutinda kumuha ibere cg inkongoro ni ko umwana genda ahanika mu kurira. Iyo batinze bagakabya, nyuma bakaza kumuha ibere cg inkongoro, arivumbura ntiyemere konka. Aha kugira ngo atuze bizabasaba kumuvugiriza ubuhuha, mumvugishe mu ijwi rituje, ubundi mumukoze gahoro gahoro urutoki mwajanitse mu mata cg mwatoheje n’amashereka–ariko rusukuye mwo kagira Imana mwe. Namara gusogongera azarekeraho kurira maze yemere ibere cg inkongoro.
Ganira n’umusaza Oswald kuri facebook kwa Oswald Oswakim cg kwa Oswald Oswakim II. Ganira na we kuri twitter kwa Oswaki kandi unasure urubaga rwe http://www.oswaki.wordpress.com.


text:
Muri iyi Nkuru tugiye kubagezaho ubuhamwa Umusare.net wahawe n’umwe mu bakobwa utarashatse ko izina rye rishyirwa ahagaragara wifashe bigatuma atandukana n’abahungo bakundanaga none ubu yumva agiye kubireka kuko agiye kugumirwa.
Abantu benshi bakunze kuvuga ko kubona umukobwa w’isugi cyangwa umuhungu ukuri imanzi ari ibintu bisigaye kuri bake. Ibi rero usanga urubyiruko rw’u Rwanda by’umwihariko abana b’abakorwa doreko aribo baba bafite impungenge z’ uko uwakoze imibonano mpuza bitsina byoroshye kuba yamenyekana .
Uyu waganirije ikinyamakuru cyacu avuga ko agize imyaka igera 28, umuhungu wese babaye inshuti yagerageje kumusaba ko baryamana yabyanga bagatandukana. None aragisha ianama y’icyo yakora kuko abona imyaka agezemo kuzabona inshuti ishobora kuba yamubera Papa w’abana bizamugora.
Mu buhamya bwe yatangiye ati “ Nitwa Uwiama Cecile (amazina yahawe n’umusare), Ntuye mu Karere ka RWAMAGANA, Mfite imyaka 29 y’amavuko, nize amashuri atandatu abanza. Nagize umuhungu w’inshuti wambere uretse ya mikino y’abana bo mu mashuri abanza mfite imyaka 19. Uyu niwe nabonaga dukundana by’ukuri.
Twarakundanye tumarana imyaka igera kuri itatu, tuza gushwana kuko yansabye ko turyamana ndabyanga. Numvaga ko nzakomera ku busugi bwange kugeza umunsi wo gushing urugo. Gusa ntibyamabaje kuko naketse ko atankundaga ahubwo yishakiraga ko turyamana byonyine.
Nyuma yaho naje gukundana n’abandi bageze kuri batatu bose bagerageje gushako ko twaryamana ariko ndabyanga nabo bikagenda gutyo. Keretse umwe muri bo niwe wabaye nk’ubyihanaganira ariko ntangira kubona ko uko yankundaga hari ikintu cyavuyeho.
Reka ngere ku kibazo mfite gikomeye ibyo gukundana n’abantu betandukanye ndakeka Atari umwihariko wanjye gusa nta muntu wagira imyaka nk’iyo ngize akundanye n’umuntu umwe cyangwa babiri.
Ubu rero kubera uko byagiye bingendekera ntangiye kubona imyaka ngezemo ari myinshi ku buryo mfite n’impungenge z’uko mu minsi iza nshiobora no kuzaba ntrakibona ‘umbaza izina kuko abasore b’ubu baba bishakira utwana tukiri duto. None rero ikibazo nyamuykuru mfite ndagiramgo mungire inama Ese nzemere nteshuke ku busugi bwanjye ko mbona wagirango byabaye umuco ko umuhungu wese twakundanye yagerageje kunsaba ko turyamana?, ese ninemera yarangiza agahita andeka ubwo nzaba nkoreye iki n’igihe cyose maze narifashe? Ndabasabye mungire inama”
Basomyi b’Umusare.net by’umwiharikowowe wasomye ubu buhamya ntugende udatanze inama kuri uyu mugenzi wacu, wenda ushobora kuba wumva ari ibintu byiroshye kuri wowe ariko nyiribwite akaba yarabuze amahitamo.
Mukunzi wacu fasha ubwanditsi bwacu ukora Share, ukanda Like cyangwa uduha igitekerezo kuri iyi nkuru. Ni igikorwa gito ariko gisobanuye byinshi kuri twe. Tubaye tugushimiye


text:
Hari impamvu nyinshi zituma dusenga, ariko ndashaka kuvuga kuri ebyiri :
#1 Gusenga Imana kuko ibikwiriye,iyi niyo mpamvu iruta izindi
#2 Gusenga kuko dufite umwanzi uturwanya,ngo tubone imbaraga zo kumunesha.
Yesu ubwo yari kw’isi yabonaga intambara ziyirimo, kandi yari azi ibanga ryihariye ryo kunesha uzitera ariwe satani, niko kuribwira intumwa ze aho Yagize ati : "Nuko rero mujye muba maso, MUSENGE IMINSI YOSE kugira ngo mubone kurokoka ibyo byose byenda kubaho, no guhagarara imbere y’Umwana w’umuntu."Luk21:36
Yavuze gusenga iminsi yose,si rimwe na rimwe kuko umwanzi wacu akora buri gihe! Si ukunyuzamo ngo usenge cg gusagurira Imana igihe nkuko benshi batwarwa umwanya wose niby’ubu buzima babigenza.
Ubwo intumwa Pawulo yandikiraga itorero ryi Tesaloniki nawe yongeye kubibutsa ko ntagihe bakwiriye gupfusha ubusa kuko satani we ntanarimwe ahuga cyangwa ngo arambirwe Yabasabye ibintu bibiri byingenzi bikwiriye kuranga umukristo wese "kwishima no gusenga ubudasiba."
Yagize ati : Mwishime iteka, musenge ubudasiba, 1Tes5:16-17
Nanjye nti "ntugasenge rimwe na rimwe kuko umwanzi wawe akora buri gihe"
Bigire ubuzima gusenga ubudasiba
Pastorviva.pcm@gmail.com POWER OF CHANGE MINISTRIES


text:
Binyuze mu gikorwa ngarukamwaka cyitwa Thanksgiving, umuryango ‘Women Foundation Ministries’, kuri uyu wa 25 Ugushyingo, uyu muryango wafashije imiryango 50 y’abatishoboye yo mu murenge wa Gacuriro mu karere ka Gasabo.
Uyu muryango uyoborwa na Apotre Alice Mignone Kabera, ukoze iki gikorwa ku nshuro ya 10 aho muri uyu mwaka cyari gifite insanganyamatsiko igira iti ‘Thanks giving Make it Culture’, bishatse kuvuga ngo ‘Gushima tubigire umuco’.
Ahagana ku isaaha ya saa Sita, Apotre Mignone na bagenzi be basanganywe mu muryango wa Women Foundation bageze i Kinyinya mu kagari ka Gacuriro bafasha iyi miryango itishoboye.
Inkunga bageneye iyi imiryango 50, irimo ibiribwa, imyambaro. Umwe mu bagenewe iyi nkunga wahawe moto avuga ko ubuzima bugiye guhinduka kuko iki kinyabiziga agiye kugikoresha mwuga wo gutwara abantu.
Iki gikorwa kibaye mu gihe uyu muryango Women Foundation Ministries uri kwitegura kwizihiza isabukuru y’imyaka 10, ibirori byo kuyizihiza bikaba biteganyijwe kuri uyu wa 26 Ugushyingo.
Kuva mu mwaka wa 2009, Women Foundation yakunze kurangwa n’ibikorwa by’urukundo dore ko muri uyu mwaka wa 2009 yasuye ingabo zamugariye ku rugamba zituye i Nyarugunga mu Karere ka Kicukiro.
Mu mwaka 2010 bakaba barasuye abasigajwe inyuma n’amateka batuye I Gasogi mu karere ka Gasabo. Muri 2011 basura abatishoboye batuye I Batsinda, no mu yindi myaka bagiye barangwa n’ibindi bikorwa byo gufasha abatishoboye.
Mu mwaka wa 2014 basuye abasaza n’abakecuru i Kagugu mu Murenge wa Kinyinya mu karere ka Gasabo naho 2015,Umuryango Women Foundation Ministries wasuye kandi uha inkunga imiryango 160 y’impunzi z’Abarundi zari mu nkambi ya Bugesera n’indi Miryango 41 y’Abanyarwanda batahutse bavuye muri Tanzania.
Daddy SADIKI RUBANGURA
UMUSEKE.RW
4 Comments
-
Ni byiza gufasha nicyo Imana idutegeka ariko iyo ubishyize mu itangazamakuru nta yindi ngororano utegereza. Ukuboko kw'iburyo ntikukamenye iby'ukw'ibumoso kwakoze.Likes(1)Dislikes(3)
-
Ibikorwa nkibi bikwiye kurangwa mu nsengero zose.Likes(1)Dislikes(0)
-
Nukuri ikigikorwa nicyiza cyaneeee,,,Uwiteka ahe umugisha Apostle nukuri uyumubyeyi ibikorwa akora nifuzako amatorero menshi yamwigiraho,Kuko tugize abakozi b'Imana Bose bamwigiraho urwanda rwaba paradise kuburyo na president wacu byamunezeza kubona abanyarwanda batakiburara cyangwa babure ahokuryama. Apostle ukomerezaho nabuyoboye nukuri Uwiteka namwe akomeze kubiyereka muburyo bwose niwomugisha mbasabiye🙏Murame murushaho gukora imirimo myiza. Ndanabikundira😘😍Likes(1)Dislikes(0)
-
-
Nukuri Imana ikomeze yagure umuryango WFM numuyobozi wayo, numubyayi muburyo bwose ari ubwumwuka numuburyo bufatika. Imana irusheho kumuha umugisha nabo bafatanije umurimo bose kugirango barusheho kuyikorera babikorera abantu bayo yaremye. ndabakunda cyane...Likes(0)Dislikes(0)


text:
Ibyumba 12 ni byo byubatswe na RDB ku kigo cy’ishuri ribanza rya Gatebe
Ikigo cy’igihugu cy’iterambere mu Rwanda (RDB), cyatashye ku mugaragaro ibyumba 12 by’ishuri ribanza rya Gatebe cyubakiye abaturage batuye mu kagari ka Kirebe, mu murenge wa Rwimiyaga, akarere ka Nyagatare, amashuri yubatswe nyuma y’igihe kinini abana baho bigira munsi y’ibiti.
Aba baturage batuye hafi y’inkengero za pariki y’Akagera, ngo abenshi bahageze mu mwaka wa 2008 bimutse mu zindi ntara zo mu Rwanda baje gushaka ubuzima.
Mu kugera muri aka gace, mu 2009 ngo aba baturage bashatse ko abana babo biga maze ngo bakajya bigira munsi y’ibiti mbere yo kugondagonda akaruri k’ibyatsi abana bigiragamo.
Bigeze mu mwaka wa 2010, ngo ni bwo ikigo cy’iterambere mu Rwanda RDB cyatangiye kubafasha maze kibubakira ibyumba by’amashuri 6 byo kuba bigiramo. Ubu bufasha bwarakomeje maze mu mwaka wa 2013 RDB yongera kwagura iri shuri yubakamo ibindi byumba 3 ndetse yongera no kubaka ibindi byumba 3 mu mwaka wa 2015.
Ikigo cy’igihugu cy’iterambere RDB kivuga ko aba baturage bubakiwe ibi byumba by’amashuri bunyuze muri gahunda yayo ikora buri mwaka yiswe Tourism Revenue sharing, aho ngo iki kigo gikoresha agera kuri 5% y’ayaba yavuye mu bikorwa by’ubukerarugendo maze ngo igatera inkunga ibikorwa by’amajyambere cyane yibanze ku baturage batuye hafi ya za pariki.
Umuyobozi ushinzwe ubukerarugendo muri RDB, Belise Kariza, yavuze ko RDB yishimira ko mu bikorwa igiramo uruhare mu guteza imbere harimo n’uburezi nk’iwe mu nkingi y’ubunyarwanda bwuzuye.
Yagize ati: “Twishimira ko mu bikorwa byatewe inkunga n’ubukerarugendo harimo n’uburezi, uburezi tubuha agaciro kuko ari bwo buduha umunyarwanda dukeneye. Iyo twigisha umunyarwanda tuba tumukingurira imiryago ku isoko ry’umurimo, kandi twizeye ko aba twigisha ari bo bazabungabunga pariki ejo hazaza.”
Uyu muyobozi kandi yashimangiye ko RDB yashyizeho iyi gahunda mu rwego rwo gukaza ubufatanye n’abaturage mu kubungabunga ibinyabuzima biba muri za pariki.
Umunyamabanga wa Leta muri Minisiteri y’uburezi ushinzwe amashuri abanza n’ayisumbuye, Olivier Rwamukwaya, yibukije aba baturage ko nta cyo ibi bikorwa byabagezaho mu gihe hatabayeho uruhare rwa buri wese kugira ngo bashimangire umuco wo kwigira muri byose badateze abandi amaboko.
Yagize ati: “Ibi byose ntibyagirira akamaro umuturage niba we adashyizeho ake ngo ashishikarire umurimo aharanire kwigira. Leta y’u Rwanda ishishikajwe no guteza imbere uburezi bufite ireme. Leta y’u Rwanda kandi ishishikajwe no kugera ku cyerekezo 2020 ngo tuzabe dufite ubukungu buciriritse kandi imwe mu nzira izadufasha kubigeraho, ni ukugira abenegihugu bize bazarufasha kubigeraho.”
Iki gikorwa cyo gutaha ku mugaragaro ibi byumba by’amashuri, gikozwe mu rwego rwo kwitegura umunsi wo kwita izina ku nshuro ya 12, igikorwa giteganyijwe kuba mu kwezi gutaha.
Ibi byumba by’amashuri byo ku ishuri ribanza rya Gatebe, byigirwamo n’abanyeshuri 1296 bose biga kuri iki kigo.
Muri rusange RDB ibinyujije muri iyi gahunda yayo imaze imyaka irenga 10, imaze kubaka ibyumba by’amashuri 42 mu turere twa Kayonza, Gatsibo na Nyagatare, ibigo nderabuzima 3 ndetse ikaba yaranafashije mu kubaka ibiro by’utugari.
Ibikorwa byakozwe muri iyi gahunda uyu mwaka, bifite agaciro ka Miliyoni 376 z’amafaranga y’u Rwanda.
Ishuri ribanza rya Gatebe ryatashywe uyu munsi ryigamo abanyeshuri barenga 1000


text:
Igishyimbo gikomoka mu turere two muri Amerika dushyuha, ni ikinyamisogwe gihingwa cyane kubera agaciro kanini gihabwa n’ubwinshi bw’ibyubaka umubiri gikungahayeho.-
Gusarura
Ibishyimbo bisarurwa bimaze amezi abiri n’igice kugeza kuri atatu (ibishyimbo bigufi) bihinzwe, n’amezi atatu kugeza kuri atanu (imishingiriro) bitewe n’akarere n’ imbuto.
Bisarurwa mu buryo bukurikira :
Imishingiriro, imiteja (imitanyu) yumye barayihura bakayishyira mu mifuka cyangwa mu bitebo bakayijyana mu rugo aho byongera kwanikwa bihagije.
Icyitonderwa
Muri iki gikorwa ni ngombwa kugenzura ko imiteja yose yavanywe ku bi# (ibitsinsi) byayo kugira ngo hatagira igisigara mu murima.
Ibishyimbo bigufi bisarurwa hakoreshejwe amaboko, baranduza cyangwa bakata igiti cy’igishyimbo, hanyuma bakareka kikuma mbere y’uko gihurwa (hifashishijwe uburyo bw’amaboko cyangwa imashini zabugenewe mu gusarura no guhura imyaka).
Gusarura n’amaboko
Gusarura ibishyimbo n’amaboko, urabirandura ukabyanika ku zuba.
Iryo sarurwa rikorwa mu gitondo kare, kuko ubuhehere bwa nijoro butuma imitanyu itiyasa ngo intete zitakare.
Mu bihugu bimwe,mbere yo gusarura ibishyimbo babanza kubitera umu#. Uko kubitera umu bikorwa hagamijwe kubyumisha vuba bityo bigatuma uburumbarare bwabyo bugabanuka bikanihu#sha igikorwa cyo kubihura.
Gusarura ukoresheje amamashini
Gusarura ibishyimbo hakoreshejwe amamashini biboneka cyane mu bihugu byateye imbere, bikorwa cyane cyane hakoreshwa imashini kabuhariwe zisarura zigahita zinahura ingano baba bahinduyeho gato.
Izo mashini zifite ubushobozi bwo gusarura hegitari imwemu gihe cy’isaha (0.9-1.1 h/ha). Zimwe mu ngorane zigira ni uko zikenera gukorera mu mirima minini cyane, irambuye,itarimo ibyatsi, ihinzemo ibishyimbo bigufi bishinguye kandi byereye rimwe neza.
Nyuma yo guhurwa, usanga ibishyimbo bibonetse birimo imyandamyinshi n’ubuhehere bugera kuri 20%.Mbere yo kubihunika, ni ngombwa kugabanya iyo myanda n’ubwo buhehere (taux d’humidité), wanika ku buryo busanzwe cyangwa ukoresheje imashini kugeza nibura ku gipimo cya
14% cy’ubuhehere.
Abacuruzi bakunda kubihunikamumifukamuri za hangar zagenewe guhunika. Ubusanzwe, ibishyimbo iyo bimaze gusarurwa biragurishwa ibindi bikabikwa.
Gutwara umusaruro
Imitanyu yashyizwe mu mifuka cyangwa mu bitebo yikorerwa ku mutwe cyangwa ku binyabiziga ikagezwa mu rugo cyangwa ahandi hateguwe. Na none kimwe n’imitanyu, ibitsinsi by’ibishyimbo byaranduwe cyangwa byatemwe birahambirwa bikikorerwa bikajyanwa kwanikwa mu rugo cyangwa ahandi habigenewe.
Icyitonderwa
Muri iki gikorwa hakunze kuboneka igihombo cy’umusaruro gituruka ku inyanyagira ry’umusaruro mu nzira no mu gihe cyose uvanwa ahantu hamwe ujyanwa ahandi.
Kumisha umusaruro w’ibishyimbo
Kumisha umusaruro w’ibishyimbo bikorwa mu birundo: nyuma yo kubirandura, babishyira ku zuba mu murima babihambiriyemo uturundo duto duto.
Guhura no kwanika
Guhura ibishyimbo bikorwa n’amaboko babikubita ibibando ku mbuga ikomeye kandi isukuye.
Kwanika bikorwa basanza ibishyimbo ku mbuga yabugenewe, aho biba biri ku mbuga mu muyaga n’izuba bikahamara iminsi 10 kugeza kuri 15.
Icyitonderwa
Muri icyo gihe ni byiza kubisanza kenshi kugira ngo byume mu rugero rumwe. Ugomba kandi kwirinda kubisanza kugeza nimugoroba kugira ngo bidahura n’ubukonje.
Uretse uburyo bwo kubyanika ku mbuga, ushobora no kubyanika ukoresheje uburyo bw’imirasire y’izuba.
Gutoranya no gusukura umusaruro
Itoranya rikorwa hagamijwe gukuramo impeke ntoya zangiritse (intaganya). Iki gikorwa kirangwa no kugosora umusaruro hakoreshejwe ibikoresho bya gakondo (urutaro, inkoko, …) cyangwa imashini zabugenewe zigosora ibinyampeke cyangwa ibinyamisogwe.
Iki gikorwa gikorerwa ahantu hazira ibyonnyi, ni ukuvuga hatagera amatungo yo mu rugo cyangwa ibindi byonnyi (imbeba, …).
Guhunika umusaruro
Umusaruro w’ibishyimbo umaze gukurwamo imyanda yose ushyirwa mu mifuka igaterekwa ahantu hizewe hatagera ibyonnyi (imbeba).
Ibishyimbo bigomba guhunikwa ahantu hari umwuka, humutse, kandi hatagera ibyonnyi ;
Igipimo cy’amazi mu ntete mu turere dushyuha kigomba kuba kingana na 15,0% ;
Ubwinshi bw’ibihunikwa hakurikijwe aho bihunikwa bugomba kungana na 1,3 m3/ T ;
Ibikoresho bikoreshwa mu ihunika ni :
UmutiwitwaMalathio 2%/ 100g ku biro 100 by’ibishyimbo;
Umutiw’Actellic 2%/ 100g mu biro 100 by’ibishyimbo;
Umuti wa Super grain Dust 0,1%/ 50g mu biro 90 by’ibishyimbo.
Guhindura umusaruro
Umusaruro w’ibishyimbo ushobora gukoreshwa ukimara gusarurwa ari mubisi (imiteja, ibitonore, …), wumye (impeke) cyangwa umaze gutunganywa (ifu).
Kubika umusaruro uhinduye
Iki gikorwa cyo kijyana ahanini n’uhindura umusaruro; bitewe n’uburyo awuhindura ndetse n’uburyo azawucuruza.
Aha bashobora kuwubika ku buryo bunyuranye:
Niba ibishyimbo ari imiteja, bishobora kubikwa mu mashashi agashyirwa mu makarito ;
Niba ibishyimbo byumye, bibikwamumifuka,mu bitebose, maze bigashyirwa ahantu hizewe hatagera ibyonnyi (amatungo, imbeba) ;
Niba ibishyimbo bihinduwemo ifu, bishobora kubikwa mu mashashi cyangwa mu mifuka.
Gucuruza umusaruro
Amashyirahamwe cyangwa abahinzi bikorera ku giti cyabo bashobora gucuruza umusaruro wabo ku buryo bunyuranye :
Kugirana amasezerano n’amasoko akomeye nko kugemurira ibigo binini nka za Gereza, ibigo by’amashuri, PAM n’ibindi…
Iyi mfashanyigisho tuyikesha Umushinga
PASNVA ukorera muri MINAGRI
Ubuhinzi bw’Ibishyimbo
Igishyimbo gikomoka mu turere two muri Amerika dushyuha, ni ikinyamisogwe gihingwa cyane kubera agaciro kanini gihabwa n’ubwinshi bw’ibyubaka umubiri gikungahayeho.-
Labels: ibishyimbo, imboga, ubuhinzi


text:
sam.
11
juin
2011
MISA Y’IGITARAMO CYO KU MUGOROBA UBANZIRIZA PENTEKOSITI
ISOMO RYA MBERE
Bashobora guhitamo muri aya masomo uko ari ane :
1. Igitabo cy’Intangiriro (Intg 11, 1-9)
1Ku isi yose hari ururimi rumwe, n’imvugo imwe. 2Mu iyimuka ry’abantu bava mu burasirazuba, babona ikibaya mugihugu cya Shineyari barahatura. 3Nuko barabwirana bati «Nimuze tubumbe amatafari tuyatwikire mu itanura.» Amabuye bayasimbuza amatafari, n’urwondo rwo kuyafatanisha barusimbuza ubujeni. 4Nuko bati «Nimuze twiyubakire umugi n’umunara ukora ku ijuru, maze izina ryacu ribe ikirangirire kugira ngo tutazatatana ku isi hose.» 5Uhoraho aramanuka, aza kureba uwo mugi n’uwo munara bene Muntu bubakaga. 6Nuko Uhoraho aravuga ati «Dore bose hamwe baremye umuryango umwe, bafite n’imvugo imwe. Ubwo batangiye gukora biriya, , nta wundi mugambi uzabananira ! 7Reka tumanuke maze ururimi bavuga turusobanye, hatazagira uwongera kumva icyo undi avuze !» 8Nuko Uhoraho abakura aho abanyanyagiza ku isi hose, ibyo kubaka wa mugi barabireka. 9Ni cyo cyatumye uwo mugi bawita Babeli (ari byo kuvuga isobanya), kuko ari ho Uhoraho yasobanyirije indimi zo ku isi yose.
2. Igitabo cy’Iyimukamisiri (Iyim 19, 3-8a.16-20)
Mu kwezi kwa gatatu nyuma y’aho Abayisraheli baviriye mu Misiri bagera ku musozi wa Sinayi. 3Musa rero azamuka umusozi asanga Imana. Uhoraho amuhamagarira mu mpinga y’umusozi avuga ati «Bwira utya inzu ya Yakobo, kandi utangarize Abayisraheli uti 4‘Mwiboneye ubwanyu ibyo nakoreye Misiri, n’ukuntu mwebwe nabahetse nk’uko kagoma iguruka ihetse abana bayo, maze nkabazana mbiyegereza. 5None rero nimwumva ibyo mbabwira, muzaba abanjye bwite mu miryango yose n’ubwo isi yose na yo ari iyanjye ; 6ariko mwebwe muzambera urugaga rw’intore zinshengerera n’umuryango mutagatifu’. Ngayo amagambo uza kubwira Abayisraheli.» 7Musa araza akoranya abakuru ba rubanda, maze abasubirira muri ayo magambo yose, uko Uhoraho yari yabimutegetse. 8almbaga yose uko yakabaye isubiza nk’umuntu umwe iti “Ibyo Uhoraho yavuze byose tuzabirangiza !”
16Ku munsi wa gatatu bugicya, inkuba zirahinda; imirabyo irarabya, igicu kirabudika hejuru y’umusozi, n’ijwi ry’impanda riroroma cyane ; maze imbaga yose aho iri mu ngando iradagadwa. 17Musa asohora imbaga mu ngando ngo basanganire lmana, maze bahagarara munsi y’umusozi. 18Umusozi wa Sinayi wose wacucumukaga umwotsi kuko Uhoraho yari yawumanukiyeho mu muriro; umwotsi wawo wacucumukaga nk’uw’itanura, n’umusozi wose ukanyeganyega bikomeye. 19lmyoromo y’impanda igenda irushaho gusakabaka: Musa yaravugaga maze lmana ikamusubirisha imyoromo y’inkuba. 20Uhoraho rero amanukira ku musozi wa Sinayi, mu mpinga yawo, maze Uhoraho ahamagara Musa ngo aze mu mpinga y’umusozi; nuko Musa azamuka umusozi.
3. Igitabo cy’Umuhanuzi Ezekiyeli (Ezk 37, 1-14)
Muri iyo minsi 1ububasha bw’Uhoraho bunzaho, antwarisha umwuka we maze angeza rwagati mu kibaya cyari cyuzuyemo amagufa. 2Nuko anzengurukana muri icyo kibaya aho yari akikije hose, maze nsanga ayo magufa ari menshi cyane kandi yarumye rwose. 3Uhoraho arambaza ati «Mwana w’umuntu, aya magufa se yabasha kongera kuba mazima ?» Ndamusubiza nti «Nyagasani Uhoraho, ni wowe wabimenya.» 4Arambwira ati «Ngaho hanurira aya magufa maze uyabwire uti ‘Yemwe mwa magufa yumiranye mwe, nimutege amatwi ijambo ry’Uhoraho; 5Dore uko Nyagasani Uhoraho ababwiye : Ngiye kubashyiramo umwuka maze mwongere mubeho. 6Ngiye kubateraho imitsi, mbashyireho inyama, mboroseho uruhu, mbashyiremo umwuka maze mubeho ; bityo muzamenye ko ndi Uhoraho.’»
7Ubwo ndahanura nk’uko nari nabitegetswe. Igihe ndiho mpanura, ako kanya numva urusaku, ayo magufa arakorakorana rimwe rikegera irindi. 8Ngo ndebe mbona imitsi iyafasheho, inyama zirayatwikira n’uruhu rurayorosa, ariko nta mwuka wari urimo. 9Nuko arambwira ati «Ngaho mwana w’umuntu hanura, uhanurire umwuka. Wubwire uti ‘Dore uko Nyagasani Uhoraho avuze : Wa mwuka we, turuka mu mpande zose uko ari enye, uhuhere kuri iyi mirambo maze yongere ibeho.’» 10Igihe ndiho mpanura nk’uko nabitegetswe, umwuka uza muri ya mirambo yongera kugira ubuzima, nuko barahaguruka biremamo igitero kinini cyane.
11Hanyuma arambwira ati «Mwana w’umuntu, ayo magufa ni umuryango wa Israheli wose. Ngabo baravuga bati ‘Amagufa yacu yarumiranye, nta cyizere tugifite turashize.’ 12Ni yo mpamvu rero ugomba guhanura ubabwira uti ‘Dore ibyo Nyagasani Uhoraho avuze. Ngiye gukingura imva zanyu nzabavanemo, mwebwe muryango wanjye, maze nzabagarure ku butaka bwa Israheli. 13Muzamenya ko ndi Uhoraho, mwebwe muryango wanjye, ubwo nzaba nakinguye imva zanyu nkazibavanamo. 14Nzabashyiramo umwuka wanjye mubeho kandi mbatuze ku butaka bwanyu; bityo muzamenye ko ari jye Uhoraho wabivuze kandi nkabikora. Uwo ni Uhoraho ubivuze.’»
4. Igitabo cy’Umuhanuzi Yoweli (Yow 3, 1-5a)
Uhoraho aravuze ati 1«Nzasendereza Umwuka wanjye ku cyitwa ikiremwa cyose. Abahungu banyu n’abakobwa banyu bazahanure, abasaza banyu bazabonere mu nzozi, urubyiruko rwanyu ruzabonekerwe. 2Koko muri iyo minsi, abagaragu n’abaja nzabasenderezamo Umwuka wanjye. 3Nzakora ibitangaje mu kirere no hasi ku isi, hazaboneke amaraso, umuriro n’inkingi y’umwotsi. 4Izuba rizijima, ukwezi guhinduke amaraso mbere y’uko haza Umunsi w’Uhoraho, umunsi ukomeye kandi uteye ubwoba ! 5aUbwo abaziyambaza izina ry’Uhoraho bose bazakizwa.»
ZABURI (Zab 104 (103), 1-2a,1a.24, 27-28, 29b-30)
Inyik/ Nyagasani, wohereza umwuka wawe bikaremwa,
Maze imisusire y’isi ukayihindura mishya.
Cyangwa : AlIeluya.
Mutima wanjye, singiza Uhoraho !
Uhoraho Mana yanjye, uri igihangange rwose !
Wisesuyeho icyubahiro n’ububengerane,
wambaye urumuri nk’igishura.
Mutima wanjye, singiza Uhoraho !
Uhoraho, mbega ngo ibikorwa byawe biraba byinshi !
Byose wabikoranye ubwitonzi,
isi yuzuye ibiremwa byawe.
Byose ni wowe byiringira,
biteze ko ubiha icyo kurya mu gihe gikwiye.
Urabiha bikayoragura,
wabumbura ikiganza cyawe bigahaga ibyiza.
Ubivanamo umwuka bigahwera,
bigasubira mu mukungugu byavuyemo.
Wohereza umwuka wawe bikaremwa,
maze imisusire y’isi ukayihindura mishya.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 8, 22-27)
Bavandimwe, 22tuzi neza ko na n’ubu ibiremwa byose binihira icyarimwe, nk’ibiri mu mibabaro yo kuramukwa. 23Nyamara si byo byonyine, ndetse natwe abahawe Roho Mutagatifu ho umuganura turaganyira mu mutima, dutegereje kugirwa abana b’Imana, ugucungurwa kw’imibiri yacu. 24Koko rero twarakijijwe mu bwizere ; nyamara kureba ibyo wizeraga ntibiba bikiri ukwizera. Iyo umuntu yirebera aba acyizeye iki kindi? 25Niba rero twizeye icyo tutareba ubu ngubu, twihanganiye kugitegereza. 26Bityo ni ko na Roho atabara intege nke zacu kuko tutazi icyo twasaba uko bikwiye, maze Roho ubwe akadutakambira mu miniho irenze imivugirwe. 27Kandi Nyirugusuzuma imitima akaba azi icyo Roho yifuza, kuko atakambira abatagatifujwe ku buryo buhuje n’Imana.
IBANGONDIRIMBO RIBANZIRIZA IVANJILI
Alleluya Alleluya.
Ngwino Roho Mutagatifu,
usanganye intima y’abayoboke bawe,
maze bagurumane umuriro w’urukundo rwawe.
Alleluya.
IVANJILI
+ Yohani (Yh 7, 37-39)
Muri icyo gihe, 37ku munsi usoza iminsi mikuru ari na wo uyirusha ibirori, Yezu arahagarara arangurura ijwi ati «Ufite inyota nansange anywe. 38Unyemera nk’uko byanditswe, imigezi y’amazi atanga ubugingo izamuvubukamo.» 39lbyo yabivuze abyerekeje kuri Roho uzahabwa abamwemera. Kugeza icyo gihe Roho yari ataratangwa, kuko Yezu yari atarahabwa ikuzo rye.
MISA YO KU MUNSI MUKURU WA PENTEKOSITI
ISOMO RYA MBERE
Igitabo cy’Ibyakozwe n’Intumwa (Intu 2, 1-11)
1Umunsi wa Pentekositi uragera, bose bakaba bakoraniye hamwe. 2Ako kanya umuriri umeze nk’inkubi y’umuyaga uva mu ijuru, maze wuzura mu nzu bari barimo. 3Nuko haboneka indimi zisa n’iz’umuriro, zigabanya zijya kuri buri muntu muri bo. 4Ubwo bose buzuramo Roho Mutagatifu, batangira kuvuga mu zindi ndimi, uko Roho abahaye kuzivuga.
5Aho rero i Yeruzalemu habaga Abayahudi bubaha lmana, bari baraturutse mu mahanga yose ari mu nsi y’ijuru. 6Ngo bumve urwo rusaku, rubanda rwose barakorana maze barumirwa, kuko buri wese yabumvaga bavuga mu rurimi rwe bwite. 7Barashoberwa batangara bavuga bati «Mbese aba bose bavuga si Abanyagalileya ? 8Bishoboka bite se ko buri muntu muri twe abumva bavuga mu rurimi rwe kavukire ? 9Baba Abapariti, Abamedi n’Abelamu, baba abatuye muri Mezopotamiya, muri Yudeya no muri Kapadosiya, muri Ponti no muri Aziya, 10muri Furujiya no muri Pamfiliya, mu Misiri no mu turere twa Libiya duhereranye na Sireni, baba abashyitsi baturutse i Roma, 11Abayahudi kavukire n’abayoboke b’idini yabo, Abanyakireta , n’Abarabu, twese turabumva bamamaza mu ndimi zacu bwite ibitangaza by’Imana.»
ZABURI (Zab 104 (103), 1ab.24ac, 29b-30, 31.34)
Inyik/ Nyagasani, wohereza umwuka wawe bikaremwa,
maze imisusire y’isi ukayihindura mishya.
Mutima wanjye, singiza Uhoraho !
Uhoraho Mana yanjye, uri igihangange rwose !
Uhoraho, mbega ngo ibikorwa byawe biraba byinshi !
Isi yuzuye ibiremwa byawe !
Ubivanamo umwuka bigahwera,
bigasubira mu mukungugu byavuyemo.
Wohereza umwuka wawe bikaremwa,
maze imisusire y’isi ukayihindura mishya.
Ikuzo ry’Uhoraho riragahoraho ubuziraherezo !
Uhoraho arakishimira ibikorwa bye !
Icyampa ngo umuvugo wanjye umunyure,
maze Uhoraho ambere isoko y’ibyishimo !
ISOMO RYA KABIRI
Ibaruwa ya mbere Mutagatifu Pawulo yandikiye Abanyakorinti (1 Kor 12, 3b-7.12-13)
Bavandimwe, 3bnta wavuga ngo “Yezu ni Nyagasani” atabibwirijwe na Roho Mutagatifu. 4Ingabire ziranyuranye ariko Roho ni umwe ; 5muri Kiliziya kwitangira abandi biri kwinshi, ariko Nyagasani ni umwe ; 6uburyo bwo gukora buri kwinshi, ariko Imana ni Yo itunganya byose muri bose. 7Koko rero buri wese ahabwa kugaragaza ibyo Roho w’lmana amukoreramo, ngo bigirire akamaro bose. 12Mu by’ukuri umubiri ni umwe kandi ugizwe n’ingingo nyinshi; ariko izo ngingo zose n’ubwo ari nyinshi zigize umubiri umwe : ni ko bimeze no muri Kristu. 13Twese twabatirijwe muri Roho umwe ngo tube umubiri umwe. Twaba Abayahudi cyangwa Abagereki, twaba abacakara cyangwa abigenga, twese twuhiwe Roho umwe.
INDIRIMBO Y’IGISINGIZO CY’IYOBERA RYA ROHO MUTAGATIFU
Ngwino Roho Mutagatifu, uze mu mitima yacu,
maze uduhe umucyo wawe wo mu ijuru.
Ngwino mubyeyi w’abakene,
Ngwino wowe soko y’ingabire,
ngwino rumuri rw’imitima yacu.
Uri umuhoza usumba bose,
uri umushyitsi muhire wa roho zacu,
Uri ihumure rigarura ubuyanja.
Ni wowe buruhukiro bw’abanyamiruho,
ni wowe ucubya ubushyuhirane,
ni wowe uhanagura amarira y’abarira.
Yewe ga rumuri ruhire !
Ngwino urwuzuze mu mitima
y’abayoboke bawe bose !
Utaduhagarikiye, umuntu nta cyo yashobora,
nta n’icyo yagira cyiza !
Sukura ibyanduye,
sukira utuzi ibyumiranye,
womore inkomere.
Oroshya imitima ikomeye,
ususurutse imitima ikonje,
Ugarure imitima yayobye.
Abakwemera bose kandi bakakwizera,
bahe ingabire zawe ntagatifu uko ari indwi.
Urabahe n’igihembo cy’ibyiza bakoze,
Uzabahe amaherezo mahire y’agakiza,
Ubahe n’ibyishimo bidashira. Amen.
IBANGONDIRIMBO RIBANZIRIZA IVANJILI
Alleluya Alleluya.
Ngwino Roho Mutagatifu,
usanganye imitima y’abayoboke bawe,
maze bagurumane umuriro w’urukundo rwawe !
Alleluya.
IVANJILI
+ Yohani (Yh 20, 19-23)
Ubwo hari nyuma y’urupfu rwa Yezu,19ku munsi wa mbere ku cyumweru nimugoroba, inzugi z’aho abigishwa bari bateraniye zari zikinze bitewe no gutinya Abayahudi. Nuko Yezu agira atya araza ahagarara hagati yabo, arababwira ati «Nimugire amahoro.» 20Amaze kuvuga atyo abereka ibiganza n’urubavu rwe. Abigishwa babonye Nyagasani, ibyishimo birabasaga. 21Yezu yongera kubabwira ati «Nimugire amahoro. Nk’uko Data yantumye, nanjye ndabatumye.» 22Amaze kuvuga atyo abahuhaho, arababwira ati «Nimwakire Roho Mutagatifu. 23Abo muzakiza ibyaha bazabikizwa, abo mutazabikiza bazabigumana.»


text:
Ugiye gukora urutonde rushobora kuba rurerure cyangwa rugufi, bitewe n’ uwo uri we. Ariko hari ibyumvikana cyane, Bibiliya igarukaho mu buryo bw’umwihariko. Ibi ni ibyo dusanga mu mategeko y’Imana. Kwica ni kimwe mu bigaragara ko bikomeye kimwe no kwiba, ubusambanyi, gusenga ibishushanyo,… Duhereye kuri ibi dushobora kurebera ku nyigisho za Yesu n’ iza Pawulo, tukareba ku byanditswe mu Bagalatiya 5 aho dusanga imirimo ya kamere, irimo ubuhehesi, urwangano, kuroga,umujinya ibiteye isoni, n’ ibindi nk’ibyo.
Hari ibintu byinshi biri muri Bibiliya no mu bindi bitabo bitandukanye by’ iyobokamana, byagiye bigaragazwa n’abashumba, abayobozi batandukanye nk’ibyaha kubw’ingaruka runaka bishobora kugira ku gusabana n’ Imana k’umuntu, ariko bitajya byitabwaho cyane, ndetse ntibinatekerezweho ko bishobora kurimbuza umuntu.
Bimwe muri ibyo nibyo ibi bikurikira:
1. Urusimbi: Hari igihe cyabayeho, gutega (betting), byari bigezweho nk’ikintu kiza muri sosiyete. Ubu aho ibihe bigeze usanga byarafashe indi ntera aho usanga ku mbuga nkoranyambaga buri wa gatandatu nyuma ya saa sita ntayandi makuru acicikana kiretse ayamakipe ari bukine uwo munsi. Usanga kandi n’abasore b’abakristo bavuga ko ntacyo bitwaye gutega muri ubwo buryo. Bibiliya ntiyahuranya kuri iki cyaha cyo gutega (Nubwo ivuga uko dukwiye gucunga amafaranga yacu), rero ikibazo cyaba ibyo tugira nyambere mu mibereho yacu, n’umwanya duha ibyo gutega. Bibiliya iravuga ngo aho ubutunzi bw’umuntu buba niho n’umutima we uba.
2. Indahiro: Amagambo y’amanjwe bigaragara ko atagiteye ikibazo mu miryango y’abantu itandukanye. No munsengero, dusigaye dushaka koroshya ibintu. Abenshi muri twe dufata ko kurahira no mutuntu tw’amafuti ntacyo bitwaye. Abenshi mu bayobozi bakundwa n’urubyiruko ni abakunda gutebya no gutera urwenya rimwe na rimwe babeshya, kandi bakabishyigikira. Pawulo aravuga ngo Ijambo ryose ry’imburamumaro ntirikarenge akanwa kacu.
3. Imikino y’urukozasoni : Akenshi abantu bafata umwanya munini bareba amafilime, ibitekerezo, imikino, n’ibindi biteye isoni. Abakristo nabo baragenda bafata ibyo bintu nk’ibisanzwe kuburyo bamwe batwarwa nabyo, ndetse bakabishyigikira cyane. Hari ibica kumateleviziyo byuzuye ibikorwa by’urukozasoni n’ubugome, bikururira benshi babireba mu kwigana ibyo bareba. Imigani 23:17 "Ntugakundire umutima wawe kwifuza iby’abanyabyaha,Ahubwo uhore wubaha Uwiteka burinde bwira."
4. Gukora imibonano mpuzabitsina mbere yo gushaka: Aha niho hagaragarira umuntu ushobora gufata icyemezo cyangwa utabishobora. Abenshi bananirwa kwihangana mu gihe bategereje kurushinga. Usanga abenshi basambana mu gihe cy’umuhuro (Ijoro ribanziriza gushyingirwa). Haba igihe iki gishobora gufatwa nk’ikintu cyoroshye ndetse cyabaye umuco mu bantu runaka, ariko dukwiye kuzirikana ko igihe cyose ukoze ikintu igihe cyacyo kitaragera cyangwa utakemerewe uba ucumuye. Iki nacyo ni ubusambanyi.
5.Gusenga ibigirwamana: Abenshi mu bakristo bizera ko bagomba gusenga Imana Imwe kandi uko ni ukuri. Bavuga ko ntakuyibangikanya n’ikindi kigirwamana. Ariko hari ibindi bintu dushobora kugira nyambere mu buzima bwacu, ugasanga biduhindukiye nk’Imana. Hari byinshi dutakaza ho umwanya uruta uwo tumara turi gusenga. Urugero: Telephone zacu, mudasobwa, television,…Ugasanga akanya ko gusenga karabuze kandi hari umwanya mu nini twishe ubusa. Icyo gihe tuzakomeza kugendera ku bukristo bw’umuhango gusa kuko tutamenya uko duhagaze imbere y’Imana.
6. Ubusinzi : Muri iki gihe abakristo benshi, ubusinzi babufashe nk’ikintu gisanzwe. Ahari bishobora kujyana n’umuco, ariko habaye ho gukabya cyane. Kuburyo kuri bamwe bisigaye ari ntacyo bitwaye na gato gusinda. Abenshi baravuga ngo na Yesu yahaye abantu vino, ariko twakwibaza tuti, ese iyo vino yesu yatanze ni bwoko ki? Ese Yari mo imisemburo? Ese dukeneye umwanya wo kujya impaka kuri vino n’uwo kuzinywa cyangwa dukeneye umwanya uhagije wo gusenga? Ibihe tugezemo ni ibyo kuba maso. Imigani 23:20. "Ntukabe mu iteraniro ry’abanywi b’inzoga,No mu ry’abanyandanini bagira amerwe y’inyama. Kuko umusinzi n’umunyandanini bazakena,Kandi umunyabitotsi bizamwambika ubushwambagara."
7.Umujinya: Umujinya ni isoko y’ibibi byinshi. Abanyamujinya bangiza byinshi. Twese tugira umujinya bitewe n’ibihe runaka, ariko ikibazo cyaba iki, mbese twitwara dute iyo twagize umujinya? Ese bisoza bite? Iyo bitagenzuwe neza, bisoza nabi. dukwiye kwigenzura buri munsi kuri buri kantu kose.
Hari ibyo ubonye muri bijya bigutsinda? Si ibi gusa ahubwo hari n’ ibindi byinshi, twita ko byoroshye, ariko bidutandukanya n’Imana. Dusuzume imibereho yacu ya buri munsi kugira ngo tutazasangwa ho umugayo mu maso y’Imana. Dusabe Imana itumenyeshe n’ibindi kuko si ibi byonyine.
Martin Saunders


text:
Abasore bakiri bato, abakuze barengeje imyaka y’urubyiruko, bose hamwe 2000 mu Ntara zitandukanye bahawe impamyabushobozi z’uko bahuguwe mu myuga n’ubumenyingiro, ngo bafite icyizere cy’akazi, naho Minisitiri w’Intebe wayoboye umuhango ngo igihe kirageze Made in Rwanda, ihaze isoko ryo mu Rwanda.
Aba bahuguwe biganjemo urubyiruko byakozwe muri Gahunda ya “NEP Kora Wigire” ifasha urubyiruko kubona ubumenyi mu myuga no mu bumenyingiro no gukora imishinga byose byabafasha gutera intambwe bakava mu bukene.
Umuyobozi wa NEP (National Employment Program) yavuze ko kuva iyi gahunda itangiye mu 2014, imaze gufasha abagore, urubyiruko n’abafite ubumuga 25 493 guhanga imirimo, harimo abahabwa amahugurwa y’igihe gito bakajya kuba abakozi mu nganda, harimo n’abarangije Kaminuza badafite ubundi bumenyi bafashwa kwiga imyuga n’ubumenyingiro.
Abajyanama Leta yashyizeho muri iyi gahunda ngo bamaze gufasha urubyiruko n’abagore kwiga imishinga 24 702, naho imishinga 7 438 yabashije kubona ingwate binyuz emu kigega BDF. Iyi gahunda ngo yatanze akazi ku bantu 80 672.
Minisitiri w’Abakozi ba Leta n’Umurimo, Judith Uwizeye avuga ko uyu munsi wo gutanga impamyabumenyi ku bari bamaze amezi atandatu bahugurwa, byahujwe n’umunsi wa nyuma w’ubukangurambaga bugamije kumenyekanisha iyi gahunda ya NEP Kora Wigire ku rubyiruko n’abagore.
Yavuze ko akurikije umusaruro w’iyi gahunda, hari “Indoto ko abarangiza bazahaza isoko ry’umurimo ko ibikorerwa mu gihugu bizahaza isoko ry’imbere mu gihugu.”
Minisitiri w’Intebe, Anastase Murekezi yasabye urubyiruko rwarangije kutumva ko impamyabumenyi bahawe zihagije, ahubwo ngo bagomba gukora cyane bakarushaho kunoza ibyo bakoraga.
Yavuze ko akurikije ibyo yabonye mu imurikabikorwa ry’ibikorerwa mu Rwanda, hari icyizere ko bishoboka kandi ko abantu bakoreye hamwe bagera kuri byinshi.
Ati “Dushyize hamwe ntacyatunanira, dushobora gukora byinshi tugasagurira amahanga. Umurimo ni wo uduha agaciro.”
Yavuze ko imibare igaragaza ko imirimo yiyongereyeho 530 000 muri rusange kuva mu 2011-14, bikaba bivuze ko imirimo ihangwa buri mwaka ari 146 000 buri mwaka cyane iyo mirimo ikaba ari ijyanye n’amahoteli, restora, gutwara abantu n’ubukerarugendo.
Yavuze ko nubwo bimeze gutyo ubushomeri mu rubyiruko bukiri hejuru kubera ko intego yo guhanga imirimo 200 000 buri mwaka idashingiye ku buhinzi, itaragerwaho.
Ubushomeri bukiri inzitizi ikomeye, ngo buhagaze kuri 2% mu gihugu, 4% mu rubyiruko, 14% mu barangiza Kaminuza na 9% mu barangiza amashuri yisumbuye, akaba yasabye abantu kwitabira kwiga imyuga n’ubumenyingiro kugira ngo icyo kibazo gikemuke kuko ngo Leta mu bantu 5 590 000 bafite imbaraga zo gukora ikoresha abatagera kuri 3% gusa.
Mukantaganda Pauline wiga kuri VTEC Nyarugunga ari mu barangije kwiga, avuga ko mu mezi atandatu yahuguwe muri byinshi bijyanye no guteka, kandi ngo ari ku rwego rwo kumenya kwihangira imirimo mu bijyanye no kuba yatekera abantu cyane abakerarugendo.
Ati “Ubumenyi maze kubona ngiye kububyaza umusaruro hari byinshi ntari nzi, ubu nakwakira abakerarugendo nkurikije ubumenyi nakuye ku bantu batandukanye. Namenye guteka inteko zitandukanye, ubu nzi guteka bijyanye n’iterambere, nakora salade zitandukanye, nakora ‘decoration’ (design) zitandukanye, ibintu nize sinabivuga mu mwanya muto ngo birangire.”
Hari abandi babona ko guhabwa impamyabushobozi bigiye kubafasha kubona akazi kuko ngo hari ubwo wakoraga ahantu ukabura akazi cyangwa bakakwirukana bavuga ko nta cyangombwa ugaragaza, bityo ngo batanakoze mu Rwanda bajya gukorera hanze yarwo.
Mulisa Jean Bosco asanzwe ari umwubatsi ku nzu zitandukanye, avuga ko amahugurwa azagirira akamaro buri wese wabikoraga atarabihuguriwe ariko ngo kuba hiyongereyo impamyabushobozi ni akarusho.
Ati “Hari ubwo umuntu yageraga kuri ‘chantier’ bakavuga ngo turaha akazi uwo tuzi ko yabyigiye, icyo gihe bikaba imbogamizi kuri we. Ubu bigiye kujya mu nzira nziza kuko umuntu azajya ajya gusaba akazi afite ya mpamyabushobozi ye, ni cyo nagusobanurira.”
Mulisa avuga ko nubwo abafundi bose bataza bari ku rwego rumwe rw’imyumvire, ngo mu byo babwiwe harimo ko umwuga wabo ugomba kuba uw’umwuga bakajya basora ariko na bo bakaba bagira ubwishingizi aho bakora, ibyo ngo bishobora kuzabangamira abatumva umusoro, ariko ngo ntibyaca intege abandi kuko ni kwa kundi iyo abanyeshuri biga badafatira ibintu rimwe.
Mulisa J.Basco wahuguwe ku buntu aho yakoraga akazi n’ubundi ati “Nashishikariza buri wese kubona aya mahugurwa kuko ni ingirakamaro ku muntu wese ushaka guteza imbere umwuga we.”
HATANGIMANA Ange Eric
UMUSEKE.RW


text:
Nubwo inzira irangiye, Ibyo kugutabara ntabwo Imana yabivuyemo!
‘’Mumenye yuko kugeragezwa kwanyu gutera kwihangana.’’ Yakobo 1:3
Mu bwami bw’Imana, ni byiza kubana n’Imana ariko ukagenda urushaho kumenya ubwenge butarondoreka bw’umuremyi wawe. Icyakora uko mutindana hari ibyo ugenda umenya.
Hari ubwo uza munzu y’Imana barakubwiye agace gato ku Mana, wahagera yakora mu bundi buryo bikagucanga, ugatangira kwibaza impamvu. Gusa muri byose Imana irakiranuka.
Imana niyo yakuremye, wenda iza no kuguhamagarira kuyikorera umurimo runaka. Mu mikorere yayo yemera ko duhura n’ibitugerageza bitari bimwe. Hari ibyo ugerageza ukabona birakunze mu buzima busanzwe, ariko ntabwo dukwiye kwibagirwa ko hari igihe Imana ifata umwanya wo kugerageza kwizera kwacu. Iyo kwizera kwawe kumaze kugeragezwa kuzana kwihangana muri wowe.
Mu mpamvu zimwe zituma hari ibigeragezo Imana yemera ko bitugeraho harimo kugerageza kwizera kwacu.
Bibiliya itubwira ko bene ibyo byiringiro bituruka mu kunesha amakuba twishimiramo ntabwo bidukoza isoni. Abaroma 5:5
Uramutse umenye ibi ntabwo wakongera kwiganyira cyangwa se kwivovotera Imana. Ntabwo Imana yatindije isezerano ryayo nk’uko bamwe babyibwira, nta nubwo yataye ubwoko bwayo, nta nubwo yabivuyemo ibyo kugutabara.
Ibya Sogokuruza Aburahamu mubyo kwizera, bitubera urugero, kandi Imana yari yavuganye nawe.
Kugira ngo abone umwana Isaka hashize ¼ cy’ikinyejana. Wakwibaza ngo iki gihe cyose kuki cyashize? Byari bigoye kwiyumvisha ko Imana itabeshya iyo ivuze, ariko ifite ubushobozi bwo gukora ibyo ivuga. Bishobora no kugera aho inshuti, abavandimwe baguseka ku bwo gutegereza Imana, ariko wicika intege kuko Imana igambiriye gukora ibintu bikomeye kubw’umugambi wayo mwiza ifite ku bana bayo. Ihangane Imana ikorera byose kubw’ubuntu bwayo.
Ntabwo Aburahamu yapfuye kwitwa Sekuruza w’abizera, igihe Imana imutuma gutamba Isaka, agize kumubona mu za bukuru, ari umwe gusa, none ngo ajye no kumutamba, ariko byose Imana irabyemera n’ibindi byinshi bisa n’ibyo.
Imana ijye idushoboza gushishikarira kumenya icyo igambiriye mu bitubaho byose.
Ahubwo usabe Imana kugukomeza cyane wowe w’imbere, Kristo akomeze ature mu mutima wawe mu kwizera. Bizakubashisha gutegereza amasezerano y’Imana, kuko ifite ubushobozi bwo kuyasohoza.


text:
Kuva mu mpera z’icyumweru gishize nibwo imirimo yo gutunganya ikibanza yatangiye, hatemwa ishyamba ry’ahazasizwa, byatumye hari n’ababyeyi baza kwihera uko hakorwa, ibintu bafataga nk’inzozi zigiye kuba impamo.
Nyirakwezi Sophie, umwe mu babyeyi bari baje kwihera ijisho, yagaragaje akanyamuneza aterwa n’iri shuri rikuru ry’imyuga IPRC,rigiye kubakwa i Nyabihu.
Yagize ati “Perezida wacu aragahora ku ngoma,arakabyara aheke. Nta n’undi muntu twabona nkawe. Abana bacu dukeneye kugira ngo bazahigire. Ni kure bajyaga. Tugize amahirwe kuko hano batuzaniye aho abana bacu bazajya bigira imyuga hafi.”
Yongeyeho ko iri shuri rigiye guhesha agaciro urubyiruko n’abaturage b’i Nyabihu Nyabihu, kuko abazaryigamo bazagira agaciro ku isoko ry’umurimo bakihangira imirimo bagatera imbere.
Karehe Bienfait umunyamabanga nshingwabikorwa w’uyu murenge, yavuze ko bizafasha abana bajyaga kwiga kure bakurikiye amashuri y’imyuga.
Ati “Bajya bavuga ngo umwana w’umufundi arabwirirwa ntaburara, bivuze ko ubumenyingiro ari igisubizo ku bana bacu mu kwiteza imbere no kwihangira imirimo.”
Uwanzwenuwe Theoneste, umuyobozi w’akarere, avuga ko imyiteguro yo kubaka iri shuri yatangiye kandi ko biteganijwe ko rizubakwa mu gihe cy’umwaka umwe.
Iri shuri rikazubakwa kuri hegitari 12, esheshatu muri zo zamaze kwishyurwa ari nazo zatangiye gutunganywa ngo imirimo itangire n’izindi bikazarangira vuba.
Iyi mirimo yo kubaka ikazakorwa binyuze mu kigo cyita kuby’ubumenyingiro (WDA). Gusa ingengo y’imari kubaka iri shuri bizatwara ntitangazwa kuko itaranozwa neza
Perezida Kagame yemereye iri shuri abaturage ubwo yasuraga Nyabihu muri Kamena 2014.


text:
Urwenya-Umugabo yari umushyitsi mu ijuru
Umugabo yari umushyitsi mu ijuru
Petero Intumwa akaba ari we wakoraga akazi ko kumutambagiza amuratira ubwiza bwo mu ijuru. Petero amwereka aho Imana yicaye, aho abamarayika bateraniye bayiririmbira, n’ahandi hantu heza cyane aho mu ijuru. Ngo uruzinduko rugere hagati, umushyitsi yumva arakubwe, niko kubaza Petero ati “ese ko mu byo wanyeretse nta musarani nabonye, ino aha iyo umuntu
akubwe yihagarika he ?” Petero nawe aramusubiza ati “ajya inyuma ya kiriya gicu ubona hakurya hariya, akiherera.” Ni uko undi nawe arabikora. Haciyeho akandi kanya batembera, wa mushyitsi yumva noneho arashaka kwituma bikomeye, niko kubwira Petero ati “reka
nsubire inyuma y’igicu ndumva nkubwe.” Umugabo amaze kwituma ibikomeye, sibwo abuze icyo yihanaguza ! Niko guhamagara Petero ati " ese Pete, ko nta mpapuro z’isuku mbona, ino aha mubigenza mute ?" Maze Petero aramusubiza ati “koresha icyo gicu wikinzeho,
kirabitunganya.” Igihe nyamugabo agize ngo aratangira kwihanagura, yumva urushyi ngo pooo ! Abadukira hejuru maze yisanga mu gitanda ! Umugore we, arakaye cyane, niko kumubwira ati “niko di ibi noneho ni ibiki wadukanye ? Amambere waranyariye ndakwihorera,
ubukurikiyeho uranera nabwo ndihangana ! None utangiye no kwihehesha imisatsi yanjye ? »
Shyiraho Igitekerezo!
Subscribe to: Post Comments (Atom)


text:
ven.
07
juin
2013
ISOMO RYA MBERE
Igitabo cyUmuhanuzi Ezekiyeli (Ezk 34, 11-16)
11Nyagasani Uhoraho aravuze ati “Dore jye ubwanjye ngiye gukenura amatungo yanjye kandi nyiteho. 12Uko umushumba yita ku matungo ye igihe aba ari hagati y’intama zibyagiye, nanjye ni ko nzita ku ntama zanjye, nzivane ahantu hose zatatanirijwe ku munsi w’ibihu n’umwijima. 13Koko nzazivana mu gihugu zari zirimo, nzikoranye nzivanye mu bihugu by’amahanga, maze nzigarure ku butaka bwazo. Nzaziragira ku misozi ya Israheli, mu mibande no mu turere twose dutuwe tw’igihugu. 14Nzaziragira mu rwuri rutoshye, maze imisozi isumbya iyindi uburebure ya Israheli, ibe ikiraro cyazo. Ni ho zizaruhukira mu kiraro cyiza ; zizarishe ubwatsi butoshye bwo ku misozi ya Israheli. 15Ni jye ubwanjye uziragirira intama zanjye – uwo ni Nyagasani Uhoraho ubivuze – jye nzazibyagiza ziruhuke. 16Nzashakashaka iyazimiye, ngarure iyari yatannye, iyakomeretse nyomore, naho iyari irwaye nyondore, ibyibushye ikanagira ubuzima bwiza nkomeze kuyitaho. Nzaziragira zose nkurikije ubutabera.”
ZABURI (Zab 23 (22), 1-2a, 2b-3, 4, 5, 6)
Inyik/ Uhoraho ni we mushumba wanjye, nta cyo nzabura !
Uhoraho ni we mushumba wanjye,
nta cyo nzabura !
Andagira mu rwuri rutoshye.
Anshora ku mariba y’amazi afutse,
maze akankomeza umutima.
Anyobora inzira y’ubutungane,
abigiriye kubahiriza izina rye.
N’aho nanyura mu manga yijimye,
nta cyankura umutima kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
abanzi banjye bareba,
ukansiga amavuta ku mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ariho nibera iminsi yose.
ISOMO RYA KABIRI
Ibaruwa Mutagatifu Pawulo Intumwa yandikiye Abaromani (Rom 5, 5b-11)
Bavandimwe, 5burukundo rw’Imana rwabuganijwe mu mitima yacu na Roho Mutagatifu twahawe. 6Koko rero igihe twari tugifite intege nke, Kristu yapfiriye abanyabyaha ku munsi wagenwe. 7Birakomeye ko hagira upfira intungane ; sinzi niba hagira uwemera gupfira inyangamugayo. 8Imana rero yerekanye urukundo idufitiye, kuko Kristu yadupfiriye kandi twari abanyabyaha. 9None ubwo twagizwe intungane n’amaraso ye, tuzarokorwa na We uburakari ku buryo busumbijeho. 10Koko rero niba twariyunze n’Imana mu rupfu rw’Umwana wayo kandi nyamara twari abanzi, ubwo twiyunze, tuzarokorwa mu buzima bwe ku buryo busumbijeho. 11Si n’ibyo ngibyo gusa : twishimiye Imana muri Yezu Kristu Umwami wacu, ari We ubu ngubu wadufashije kwiyunga.
IBANGONDIRIMBO RIBANZIRIZA IVANJILI (Yh 10, 14-15)
Alleluya Alleluya.
Yezu ni Umushumba mwiza,
amenya intama ze, na zo zikamumenya :
yemeye guhara ubugingo bwe ari zo agirira.
Alleluya.
IVANJILI
+ Luka (Lk 15, 3-7)
Muri icyo gihe, 3Yezu abacira uyu mugani ati 4“Ni nde muri mwe wagira intama ijana, imwe muri zo yazimira, ntasige za zindi mirongo urwenda n’icyenda ku gasozi, akajya gushakashaka iyazimiye kugeza igihe ayiboneye ? 5Iyo amaze kuyibona ayiterera ku bitugu yishimye. 6Yagera iwe agakoranya incuti n’abaturanyi, akababwira ati ‘Nimuze twishimane, kuko nabonye intama yanjye yari yarazimiye !’ 7Ndabibabwiye : nguko uko umunyabyaha umwe wisubiraho azatera ibyishimo mu ijuru, birenze iby’intungane mirongo urwenda n’icyenda zidakeneye kwisubiraho.”


text:
Nyanza: Busasamana yaje ku isonga mu byahungabanyije umutekano mu kwezi k’Ukuboza 2012
Umwe mu mirenge 10 igize akarere ka Nyanza witwa Busasamana ukaba ubarizwamo icyicaro cy’akarere n’icy’Intara y’Amajyepfo waje ku isonga mu kugira ibikorwa bitandukanye byahungabanyije umutekano kurusha indi mirenge muri ako karere mu kwezi k’Ukuboza 2012.
Icyegeranyo gishyira umurenge wa Busasamana ku isonga ry’ibyaha ugereranyije n’indi mirenge cyashyizwe ahagaragara n’inzego zishinzwe umutekano zikorera mu karere ka Nyanza tariki 24/12/2012.
Umurenge wa Busasamana kimwe n’indi nka Mukingo na Ntyazo yayiguye mu ntege  mu kugira ibyaha byinshi ku rwego rw’akarere ka Nyanza isesengura ryakozwe n’izo nzego z’umutekano mu karere ka Nyanza ryerekana ko impamvu ibitera ari uko iyo mirenge ifite udusantere tw’ubucuruzi dukomeye tubamo inzoga z’inkorano nyinshi abantu baho banywa bagasinda maze bikarangira bijanditse mu byaha bitandukanye.
Nk’uko bikomeza bisobanurwa n’inzego zishinzwe umutekano mu karere ka Nyanza ngo n’impanuka nazo ntizibarebera izuba kuko bamwe muri bo zirabahitana kubera ko baba bafite isindwe ry’izo nzoga zifatwa nk’ibiyobyabwenge.
Inzego z’umutekano mu karere ka Nyanza zifashishije urugero rwa bugufi rwo ku wa 21/ 12/2012 ahagana sa kumi n’ebyiri n’igice mu murenge wa Busasamana mu Kagali ka Gahondo mu mudugudu wa Bigega umugore witwa Nirere Laetitia w’imyaka 23 y’amavuko yakomerekejwe n’umugabo we witwa Muvunyi Ismael w’imyaka 31 y’amavuko bahuriye mu nzira yasinze.
Uwo mugore yabajije umugabo we ibyo bari buteke undi nta kuzuyaza ahita amutera icyuma hejuru y’ijisho aramukomeretsa arangije aburirwa irengero rye kugeza na n’ubu aracyashakishwa nk’uko urwego rushinzwe umutekano mu karere ka Nyanza rwabitangarije Kigali Today.
Ingamba zifitwe n’inzego zishinzwe umutekano mu Karere ka Nyanza ni ugushakisha amakuru arebana n’abanywi ndetse n’abacuruza izo nzoga z’inkorano hatibagiranye no gukora urutonde rw’ingo zibanye nabi. Zirimo abafitanye amakimbirane yo mu miryango n’abapfa amasambu muri rusange.
Kuva mu kwezi wa Kanama kugeza Ukuboza 2012 izo ngamba zatangiye  gushyirwa mu bukorwa imirenge yazaga ku isonga mu gukora ibyaha igabanya ubukana bwabyo.
Ibyo bikaba bigaragazwa n’uko muri Kanama 2012 ibyaha byagaragaye inshuro 28 ariko bigeze mu kwezi k’Ukuboza 2012 bigera  ku nshuro 15 nk’uko ikigeranyo cyabyo  mu karere ka Nyanza Kigali Today ifitiye kopi kibigaragaza.
Muri iyi minsi mukuru ya Noheri n’Ubunani inzego z’umutekano mu karere ka Nyanza zashyizeho uburyo budasanzwe bwo gukurikirana ko amasaha yo gufungura no gufunga utubari yubahirizwa aho utubari tutazabyubahiriza tuzahagarikwa nyuma yo kugirwa inama ntitwikosore.


text:
Izi mpunzi zivuga ko ubusanzwe mu gihe kigenwe zitagomba kurenza amazi atandatu zituye muri shitingi. Kuba aya mezi yararenze byatumye shitingi zabo zisaza, ariyo mpamvu bafite impungenge.
Manirabaruta Dative yagize ati “Uyu munsi imvura iraguye ariko shitingi yanjye yasenyutse amazi yuzura mu nzu,hari n’umuturanye wanjye agashitingi ke kahise gatabagurika,tugire dute ko twigorewe?tuzemera twirarire muri ayo mazi”.
Ndongozi Michel nawe asanga mu gihe cy’imvura bizabagorana kubona aho barara.
Ati “amatente yamaze gutabagurika,mu gihe cy’imvura ntituzabona aho tujya,gusa abamaze kwimuka bo bameze neza turategereje wenda natwe bazatugeraho.”
Mu rwego rwo gutuza neza impunzi muri iyi nkambi, hamaze kubakwa inzu zisakaje amabati, zirenga ibihumbi 3000. Zimaze kwimururwamo abantu hafi ibihumbi 20 000.
Buri nzu mu ziri kubakwa ifite ibyumba bine, zigatuzwamo abantu hagendewe ku mubare w’abagize muryango.
Icyumba kimwe gihabwa abantu babiri,abantu batatu kugeza kuri batanu bahabwa ibyumba bibiri ,batandatu kugera k’umunani bahabwa ibyumba bitatu, umuryango w’abantu bari hejuru y’icyenda bahabwa inzu yose.
Mu kurinda ingaruka zishobora kuba hagati y’ababana mu nzu, umusore n’inkumi, cyangwa umugabo n’umugore batashakanye, ntibemerewe kubana mu cyumba kimwe.
Abamaze gutuzwa muri aya mazu mashya bavuga ko ari ibyishimo, kuko batujwe neza bakaba nta mpungenge zo kuvirwa bagifite.
Ngoga Arstarque, umuyobozi w’inkambi ya Mahama avuga ko gahunda yo kubaka inzu zikomeye izakomeza, kuburyo impunzi zose zizavanwa muri shitingi.
Ati “Shitingi ni parasitike kandi zirasaza niyo mpamvu tuva mu bintu bidakomeye twubaka inzu z’amatafari,uko ubushobozi buboneka tuzakomeza kugenda impunzi zose tuzituza mu nzu nziza. Tubimurira mu mazu hagendewe kuri village zifite ubucucike”.
Umubare w’impunzi ziri mu nkambi ya mahama ni 50,013, zikomeje kwiyongera, kuko buri cyumweru inkambi yakira abarenga 200.


text:
UMWAMI KIGELI V NDAHINDURWA YANZE GUTAHA ABEBERA !
Simbasha kubara imyaka umwami w’u Rwanda, Kigeli wa V Ndahindurwa amaze ahunze u Rwanda. Byarumvikanaga ku ikubitiro icyaba gitumye umwami ahunga kuko revolusiyo yo muri 1959 yari igamije gukuraho ingoma ya cyami maze abahutu n’abatutsi bakabasha gusaranganya ubutegetsi. Birumvikana ko izo mpinduka umwami n’abiru be batari kuzikozwa, maze yigira inama yo guhunga kuko ingufu za rubanda zari zabaye nyinshi kurusha iz’ingabo z’umwami. Nyuma rero y’aho ahungiye, abanyarwanda bakoze referandumu bemeza ko u Rwanda rubaye Repubulika, kuva ubwo kugeza n’ubu niko bikimeze.
Ntawamenya rero icyo Kagame na Kigeli baba bapfa gituma umwami adataha. Hari impuha zavugaga ko ngo umwami adashobora gutaha niba ataje kwima ingoma maze ibyo bikaba byaba impamvu yatuma Kagame amwishisha. Kagame n’abandi bayobozi b’u Rwanda bagiye babazwa ibirebana n’itahuka ry’umwami Kigeli ariko ugasanga nta ngamba zo kumucyura bafite ndetse ko no gutaha kwe kutabashishikaje, ngo azatahe nk’uko abandi bataha ntawe uzamwimira mu gihugu cye !
Ibi byose mvuze haruguru rero mbyibukijwe n’inkuru nasomye ku Igihe.com yanditswe na Albert Rudatsimburwa(usa n’umwiru w’ingoma ya Kagame), ivuga ngo « u Rwanda ruratashya Kigeli, amaboko aheze mu kirere ». Muri iyi nkuru ye, Albert aribaza ati « Nyuma y’imyaka isaga mirongo itanu mu buhunzi, ni iyihe mpamvu nyakuri yaba ibuza Umwami w’u Rwanda kugaruka muri gakondo? Ese yaba ari kimwe n’abandi Banyarwanda bose bumva ko bagomba gutaha ari uko babyibukijwe? Ese yazemererwa gukomeza kwitwa “Umwami” byibuze nk’izina ry’icyubahiro »? Ibi bibazo yibaza ni byiza, gusa nta gisubizo yabitangiye ahubwo yivugiye ibyakozwe kugira ngo umwami Kigeli abashe gutaha n’ubwo byose nta musaruro byatanze.
Mu gusoma iyo nkuru natangajwe no kumva noneho leta ya Kigali ihangayikishijwe no gutahuka kwa Kigeli kandi baravugaga ngo azafate indege nk’abandi atahe mu rwamubyaye nta kibazo. Ngo hashyizweho na comité iyobowe n’uwahoze ari umwiru w’ibwami witwa Esra Mpyisi ishinzwe gucyura umwami. Icyo gitekerezo ngo cyashimwe n’umwami ariko ngo nyuma ababwira ko yisubiyeho ko atagitashye kubera ko igihugu gituranyi n’u Rwanda cyamuburiye kudataha. Mbega ikinyoma, mbega ikinyoma. Ese Esra Mpyisi yagaragaje ko ari umwiru mwiza maze akomera ku ibanga ryo kutavuga ibyo umwami yifuza ?
Gusa, ibyo bari baragize ubwiru byamenyekanye mu kiganiro umuvugizi w’umwami Kigai wa V Ndahindurwa yagiranye n’ijwi ry’Amerika. Uyu muvugizi yabeshyuje iriya nkuru y’ «Igihe.com » twavuze haruguru ivuga ko yanze gutaha, ahubwo agaragaza ko umwami hari ibyo asaba u Rwanda kugira ngo abashe gutaha. Muri byo harimo ko itahuka rye ritakomeza kugirwa ubwiru rigomba kubwirwa abanyarwanda bakagira icyo barivugaho.
Nyuma y’icyo kiganiro, IGIHE cyahise gisohora indi nkuru ivuga ko umwami agiye gutahuka. Maze kivuga ibintu uko kibyishakiye bidafite aho bihuriye n’ibyavuzwe n’umuvugizi w’umwami kuri radiyo ijwi ry’amerika. Urugero ni nk’aho bavuze ko uburyo bwo kubwira abanyarwanda iby’itahuka ry’umwami byakorerwa no mu binyamakuru. Sibyo babeshye ahubwo umuvugizi w’umwami yavuze ko iyo comité yareba uburyo bukwiye bwo kubikora.
Ikigaragara ni uko iki kiganiro guverinoma y’u Rwanda yacyakiranye amarangamutima menshi ku buryo IGIHE.COM yatanze ubutumwa butari bwo. Njye wumvise kiriya kiganiro, nakuyemo ibintu bikurikira :
-Umwami ntashobora gutaha batabajije abanyarwanda ngo bagire icyo babivugaho. Naho IGIHE kirashaka kuyobya amarari ngo itaha ry’umwami ryamenyshwa abantu hakoreshejwe n’ibitangazamakuru.
-Umwami ntashobora gutaha wenyine. C’est un message clair. Arasaba ko ikibazo cy’impunzi zose cyakwigwa zigataha mu mahoro. Kuri njye numvako yahata ari uko izo mpunzi zimaze gutaha zose.
Uwanditse inkuru yo ku IGIHE rero yabaye nk’ubyirengagiza kugira ngo ahume amaso abanyarwanda. Kuba se Umwami yifuza gutaha nta gitangaza kibirimo kuko nta gihe na kimwe yigeze abaho atifuza gutaha ahubwo ibyo asaba u Rwanda ntirubyubahiriza ahubwo bo bagashaka kumupakiramo ibyabo. Ngo uko bavuganye n’umwami, bagaruka bazanye ibindi bishya bidasubiza ibyo bari baganiriye mbere, bivuga ngo u Rwanda ntirwiteguye kwemera ibyo umwami asaba, bityo rero n’umwami akaba atazataha ibyo asaba bidakozwe. Umuvugizi w’umwami yarangije agira ati « n’ubu biri mu kirere ntituzi uko byakiriwe » mu rwego rwo kugaragaza ko nta cyizere afitiye iyo komite yo gucyura umwami (kanda aha wumve icyo kiganiro).
Aha rero njye byanteye kwibaza impamvu Kigali yarindiriye iriya myaka yose kugira ngo yumve ko hari umukuru w’igihugu cyacu uheze i mahanga ? Kuvuga ngo Kigeli natahe nk’abandi bose ni ugukabya, umuntu wayoboye u Rwanda koko, dore ko ari nawe wenyine dusigaranye abandi bose bagiye bicwa n’abashakaga kubasimbura ! Impunzi zanze gutaha zimanitse amaboko none ngo umwami natahe ayamanitse peee, ibyo hari aho byabaye ? Albert rero sigaho kunnyega umwami ngo « Ese yaba ari kimwe n’abandi Banyarwanda bose bumva ko bagomba gutaha ari uko babyibukijwe? ». Ese ko mwabimwibukije yaratashye ra ? Donc icyo kibazo cyawe kiragaragara ko nta shingiro gifite. Kigeli si umuntu ubonetse wese wo gutaha abebera.
UMWANZURO
Byaragaragaye kenshi ko ubutegetsi bwa kigali buhuzagurika mu byemezo bufata ndetse bukaba burangwa n’ikinyoma no guhindukira ku ijambo bitewe cyane cyane no kutareba kure. Bwiha gusuzugura ibintu, ibyo bintu byamara kubukomerana bukibuka ibitereko bwasheshe.
Gushyiraho iriya comité yo gucyura Kigeli ni umugambi muremure wo gutesha agaciro indagu za Magayane, bimaze kugaragara ko abanyarwanda benshi bazemera kandi batewe ubwoba n’ibizivugwamo. Kigeli atahutse rero, baba babonye uko bahumuriza abanyarwanda maze bakongera kubagarurira icyizere ko u Rwanda rwongeye kuba u Rwanda, rugiye gutemba amata n’ubuki kubera ko Kigeli yatashye nk’uko Magayane yabihanuye !
Maitre Kubwimana Jacques
Gisenyi - Rwanda


text:
Polisi y’u Rwanda ifatanyije n’abafatanyabikorwa bayo mu kurwanya ibyaha ku itariki 7 Nyakanga bakomeje ubukangurambaga bwo kurwanya ibiyobyabwenge, mu biganiro batanze bakaba barasobanuriye abitabiriye icyo gikorwa ububi bw’ibiyobyabwenge ndetse banasaba gufata ingamba.
Igikorwa nyiri zina cyabereye mu mu ntara y’Amajyepfo mu karere ka Nyanza, umurenge wa Busasamana mu kagari ka Nyanza. Aha hakaba hari hateraniye abantu bagera ku 3500 barimo abakora umwuga wo gutwara abagenzi kuri moto, abanyeshuri bo mu bigo bitandukanye byo muri uyu Mujyi, abawutuyemo, n’abawukoreramo imirimo itandukanye.
Aganira na bo, Umuyobozi w’agashami gashinzwe kurwanya ibiyobyabwenge kabarizwa mu ishami rya Polisi y’u Rwanda ry’ubugenzacyaha (CID), Superintendent of Police (SP) Christophe Semuhungu yababwiye ubwoko bw’ibiyobyabwenge, ingaruka zo kubikoresha no kubikwirakwiza, n’uko bagira uruhare mu kubirwanya.
Yababwiye ko ibiyobyabwenge bikunze kugaragara mu Rwanda harimo ibivanwa hanze y’igihugu nk’urumogi, n’inzoga zitemewe zengerwa hirya no hino mu gihugu nka Muriture, Ibikwangari, n’izindi.
SP Semuhungu yabasobanuriye ko ibi biyobyabwenge bitera uwabinyoye gukora ibyaha nko gukubita no gukomeretsa, gufata ku ngufu, gusambanya abana, n’ihohoterwa rishingiye ku gitsina.
Yagize ati,"Ibi byaha ndetse n’ibindi ntarondoye ababinyoye babikora kubera ko nta mutimanama baba bafite. Ubwo mumaze gusobanukirwa ububi bwabyo murasabwa rero kubyirinda kandi mugire uruhare mu kubirwanya mutanga amakuru y’ababinywa, ababitunda, n’ababicuruza."
Yabwiye kandi abari aho ati," Nta cyiza cyabyo. Ndizera ko mujya mwirebera ubwanyu uko bigenza ababinyoye. Abantu bamwe babyishoramo bibwira ko bagiye gukira; ariko aho kubakiza birabakenesha kuko iyo babifatanwe barafungwa; ndetse bagacibwa ihazabu, kandi na byo bikangizwa."
Yakomeje ababwira ati,"Hari abantu bibwira ko kubinywa bituma umuntu yibagirwa ibibazo yari afite; ariko aho kubyibagirwa bituma ahubwo akora ibyaha."
Yasoje ubutumwa bwe abasaba kutabinywa, kutabicuruza, no kutabikwirakwiza, kandi bagatanga amakuru y’ababikora.
Mu ijambo rye, Umuyobozi mukuru ushinzwe kurwanya Sida n’izindi ndwara mu Kigo cy’igihugu cy’ubuzima, Dr Turate Innocent yasobanuriye abari aho ko ikiyobyabwenge ari ikintu cyose gihindura imitekerereze n’imyitwarire bikagira ingaruka ku buzima bw’umuntu, cyaba kinyowe, gihumetswe cyangwa gitewe mu rushinge, n’ubundi buryo bwose cyafatwamo.
Yakomeje ababwira ko ikinyobwa cyose kirengeje igipimo cya mirongo ine na gatanu ku ijana (45%) bya alukoro n’ikindi cyose kitujuje ibyangombwa byo kuba cyanyobwa, gifatwa nk’ikiyobyabwenge.
Dr Turate yababwiye ko ibiyobyabwenge bitera ababinywa uburwayi butandukanye, maze abasaba kunywa ibinyobywa byemewe n’amategeko kandi bidafite ingaruka mbi ku buzima bwabo.
Umuyobozi w’akarere ka Nyanza wungirije ushinzwe imibereho myiza y’abaturage,Umutesi Solange yashimye abatanze ibiganiro,kandi asaba ababihawe kwirinda ibiyobyabwenge no gukurikiza inama bagiriwe.


text:
Haracyari inzitizi ku bafite ubumuga
Ubwo abafite ubumuga bo mu Rwanda bizihirizaga umunsi wabagenewe i Huye kuwa 3/12/2013, hagaragajwe ko hari intambwe imaze guterwa mu guharanira uburenganzira bwabo, ariko ngo haracyari inzitizi. Muri izo nzitizi More...
Huye: umuganda wahujwe no kwizihiriza umunsi w abamugaye i Simbi
Igikorwa cy’umuganda cyo kuri uyu wa 25 Gashyantare, Akarere ka Huye kagikoreye mu Murenge wa Simbi aho abari bitabiriye umuganda bubakiye uwamugaye inzu banasiga bayisakaye. Abahagarariye abamugaye bo mu More...


text:
Musabyimana w’imyaka 48, afite abana bane n’umugabo, yemeza ko ubudozi bw’inkweto amaze imyaka icyenda abukora kandi bukaba bumutungiye umuryango, bukamurinda gusabiriza.
Agira ati “Abantu benshi batangarira ko nywukora kandi utuma ntasabiriza, nkatunga umuryango wanjye ndetse nkabona amafaranga yo kujya muri koperative.”
Musabyimana Jaqueline utuye mu Murenge wa kanjongo, akorera hafi y’ibitaro bya Kibogora, avuga ko nubwo bisaba imbaraga z’abagabo mu gupfumura inkweto zikoneye ariko avuga ko kuba bwimwinjiriza hagati ya 200Frw na 3000Frw ku munsi bimuha imbaraga ntananirwe.
Ati “Nkeneye amahugurwa ngo nkore ibisumbye ibyo nkora, nkeneye kubona ibindi bikoresho nk’imashini muri aka kazi kuko bitoroshye gutunga umuryango ngo unatekereze imishinga irambye kandi umugabo wawe ari umuhinzi usanzwe.”
Musabyimana asaba abagore kutagira akazi basuzugura cyangwa kugira ako baharira abagabo gusa, kuko hari byinshi bamwe mu bagore bibwira ko batapfa gushobora nyamara bisaba kugerageza ugashyiramo ingufu.


text:
Bibera muri "Betting" no mu masengesho aho kurara irondo
Ubuyobozi bw’Akarere ka Nyagatare burihanangiriza bamwe mu baturage bateye umugongo kurara irondo.
Byavugiwe mu Murenge wa Karangazi mu nama yo guhumuriza abaturage nyuma y’urupfu rw’uwitwa Mukakamari Jane wiciwe iwe mu rugo ku mugoroba wo ku wa 27 Kanama 2016.
Inzego z’umutekano muri ako karere, zivuga ko abaturage b’Akagari ka Rwisirabo mu Murenge wa Karangazi byabyereyemo, badakozwa irondo ahubwo birarira mu nsengero no mu mipira.
Ibi kandi binemezwa na bamwe mu baturage, cyane cyane abagore, bavuga ko abagabo n’abasore badakozwa gukora irondo.
Umwe mu bagore bari bahari yagize ati “Abasore bacu barara mu masengesho, abagabo na basaza bacu bo bibera muri betting. Iyo habaye umupira bararamo induru ari yose, ariko abayobozi ntibavuze irondo bose bakabura, mufate ingamba tureke gupfa uruhongohongo.”
Col. Jean Bosco Rutikanga, ukuriye ingabo mu turere twa Nyagatare, Gatsibo, Kayonza na Rwamagana, yasabye abaturage gushyira imbere umutekano, kuko hataboneka umusirikare cyangwa umupolisi kuri buri rugo uretse kuwicungira ubwabo.
Mupenzi George, Umuyobozi w’Akarere ka Nyagatare, yabihanangirije abasaba gukangukira gukora irondo, kandi asaba abayobozi b’imidudgudu kujya buzuza amakaye y’abinjira n’abasohoka kuko bizatuma hagenzurwa neza abantu binjiye mu midugudu n’igihe bazagendera n’uwakora icyaha agatahurwa vuba.
Mukakamanzi Jane w’imyaka 50 wari utuye mu Mudugudu wa Karangazi, Akagari ka Rwisirabo yishwe atewe icyuma ku ijosi n’umuntu utari wamenyekana.
Umuntu umwe kugeza ubu ni we uri mu maboko ya Polisi kuri Sitasiyo ya Nyagatare akorwaho iperereza ku by’urwo rupfu.


text:
Hari impamvu Yesu yiswe umucunguzi w’isi ntiyitwe gusa udukurikirana cyangwa ngo yitwe urugero rwiza rwacu. Mu by’ukuri Yesu Kristo yakijije abantu abakura mu byaha byabo arabacungura.
Benshi ntabwo bashaka gukizwa batekereza ko badakeneye agakiza mu buzima bwawo, Suko Imana idashaka ko bakizwa. Ahubwo nuko badakeneye Imana muri iyi nzira. Barirwariza ubwabo mugihe bakeneye ikintu.
Agakiza k’umuntu ni impano y’ubuntu , ariko hari abajya kure y’iyi mpano. Bakaba badashaka kwakira iyo mpano y’ubuntu. Ni nkumuntu ufite indwara ishobora kumwica ariko akaba atabyitayeho, agatekereza ko ibintu byose bimeze neza.
Icyaha cy’injira cyane mu muntu. Ni ikintu kica kwera kw’Imana. Kandi kikaba gikwiriye igihano kivuye ku mana yera. Aba bantu bameze nk’uwo muntu ufite indwara ariko akaba atabyitaho ndetse niyo babimubwira ntiyemere ko nta ndwara afite, agakomeza gutekereza ko buri kintu kimeze neza.
Imana yakiza uw’ariwe wese, ariko ntabwo yakiza buri wese. Benshi batakaza ubuzima bw’iteka bagatandukana n’Imana n’ubwami bwayo bw’ijuru. Niba umuntu amenya ikibuze akamenya ko kutemera Imana aba ari kwirengagiza urukundo n’imbabazi za Yesu. Hari abanze kwemera uwatanze ubugingo bwe kygira ngo acungure ubugingo bw’umuntu, ntutekereze ko kuba batemeye Yesu hari ibyo babuze baba bakize ndetse cyane ariko iyo basobanukiwe ko hari uwo bakwiye kwakira agahindura ubuzima bwabo baramwakira.
Buri wese yaza kuri Kristo agakizwa? Yego. Buriwese yakwizera Yesu . Bimeze gutya ubugingo bwawe, ni kimwe n’ubwanjye iyo turi mu cyaha. Ntabwo twakwiyuhagiraho ibyaha byacu, ariko Kristo arabishoboye. Amaraso ye aradukiza kandi ibi biba iyo umuntu yizeye Imana kumubabarira. Ukazana ibyaha byawe mu guca bugufi no mu kubwiza Imana ukuri hanyuma agahanagura ubugingo bwawe akaguhindura uwemerwa kuri Data. Nta Kristo ntabwo uba uri ahantu heza ho kwegera Data. Uba wanduye, nkuko nanjye nari meze. Uretse kristo wenyine niwe uduhindura abera imbere y’Imana .
Kristo niwe wenyine wiringirwa.ibyiyumviro buri gihe bijyana abantu kure y’Imana umwuka wera akayobora abantu akabageza kuri data biciye mu mwana. Ushobora kumwizera kugira ngo agukize. Imana yakiza uwo ariwe wese, ariko atari buri wese. Nibyiza kuza kuri Kristo “nk’uko ndi, uko urushaho kwizera amaraso meza kugira ngo akweze. Mu magambo y’indirimbo, ushobora kubwira Imana ati: nkuko ndi nta kindi nifuza cyankiza, kereka amaraso yamenetse kubwanjye, aya akanyemerera kugusanga, Oh Mwana w’Imana ndaje ndaje.” Ushobora kubivuga. Nyuma uzaztangira kureba ibyo ukeneye ariko wite kumucunguzi wawe kurusha.
Reka nkubaze waba uri mu gice buri wese wakiriye Kristo yaba yaravuyemo ? waba warakiriye Yesu nk’umucunguzi, mu kwihana ibyaha no kwatura Kristo nk’umwami? Abantu bamwe baravuga Yesu ni umucunguzi wanjye mu gihe abandi bavuga ko ari umuntu mwiza kuri wowe bimeze gute? Ni iki uvuga mu byukuri kuri Messia? Uramuzi? Yesu yaravuze Intama zanjye ndazizi kandi nazo ziranzi Yohana 10:14.
Imana izakiza uwari we wese ariko atari buri wese. Ni ubwo buryo Imana yakozemo agakiza.
Kandi ugomba nawe kwiga uko ugomba kugenza ubuzima bwawe, kugeza ku gupfa. Ushobora kubaho ugapfana na Yesu, cyangwa ushobora kubaho ugapfa nta nuwo ufite. Ushobora kwizera Kristo ukanamukurikira cyangwa ushobora kumwihorera. Imana ntabwo izagushyiraho agahato kugira ngo ube mu muryango we niba uhise inzira yo kuba ubuzima buri hanze y’ibi.
Rero umwanya ni uwawe. Imana yakoze buri kuntu cyose kingenzi kuri wowe mugutanga impano yayo idasanzwe aribwo bugingo buhoraho mu ijuru. Wahuza ubu butumwabwiza no kwizera, cyangwa ugakomeza kutizera? Umuryango urafunguye. Agakiza karabonetse. Nubwo bisa nkaho kuri wowe buri wese wumvise ubu butumwa mbere yagira ikibazo kuri wowe uwa ariwe wese arumva?


text:
Bizaba nk’iby’umuntu wari ugiye kuzindukira mu kindi gihugu, ahamagara abagaragu be abasigira ibintu bye…..Nuwahawe imwe araza aravuga ati” Databuja, nari nziko uri umunyamwaga, ko usarura aho utabibye, ko uhunika ibyo utagosoye ndatinya, ndagenda mpunika italanto yawe mu butaka. Dore ngiyo, ibyawe urabifite. - Matayo 25:14, 24-25
Yesu yakundaga gutanga ingero zikubiyemo amasomo y’ubuzima rusange, abantu bashobora kwisangamo igihe icyo aricyo cyose. Inkuru y’amatalanto rero, ni bene urwo rugero. Italanto, ryari ifaranga ryakoreshwaga mu gihe cya Yesu. Bivugwako italanto imwe yarushaga agaciro amadorali igihumbi. Iyi nkuru iravuga umugabo wagabanije amafaranga ye batatu mu bagaragu be, bafite inshingano zo kuyashora mo imari akazunguka.
Nabonyemo ingingo ebyiri z’ibanze muri iyi nkuru. Mbere na mbere, uyu mugabo yagabanije amafaranga abagaragu be, akurikije ubushobozi bwa buri umwe. Ntabwo yigeze ashaka kurushya abagaragu be abaha ibirenze ubushobozi bwabo. Babiri bambere yahaye amafaranga menshi, bayashoyemo imari kandi babona urwunguko rwikubye kabiri ayo bari bahawe na shebuja. Ubwo shebuja yari agarutse, ababiri ba mbere baragororewe. Icya kabiri nabonye, ni uko babiri bahawe amafaranga menshi bayakoresheje neza bakaza no kugororerwa neza. Uwa gatatu, uwari afite ubushobozi buke, we yabikuyemo igihombo gikomeye.
Tekereza kuri ibi. Ntabwo Imana yigeze isaba uyu mugaragu wa gatatu gushora italanto eshanu cyangwa se eshatu. Yari iziko uyu mugaragu ntabushobozi afite bwo kuba yakoresha izi talanto neza. Uyu mugaragu wa gatatu yamuhaye amafaranga make y’inshingano, nayo ananirwa kuyacunga. Yagerageje gusobanura insinzwi ye yitwaza shebuja! Ariko hari n’ibindo yongeyeho-rikaba ari ibanga ryo gusobanukirwa iyi nkuru: Ndatinya, ndagenda mpunika italanto yawe mu butaka(Reba umurongo wa 25).
Ntiyigeze atakaza aya mafaranga, ariko nta n’icyo yayakoresheje. Ariko shebuja aramusubiza ati “Wa mugaragu mubi we, wa munyabute we! (Umurongo wa 26). Umwuka w’ubwoba watumye uyu mugaraga atagira icyo akora.
Reka tubigarukeho. Nuko shebuja aramubwira ati:”Italanto yawe ntiwari ukwiriye kuyiha abagenza, nanjye naza ukampa iyanjye n’inyungu yayo? (Umurongo wa 27). Tekereza iyo uyu mugaragu aza kujya kuri banki, akaba ariho ashora aya mafaranga nkuko shebuja yabivugaga. Aba yarabashishe kubona inyungu nkiyo babagaragu babiri bandi babonye. Kandi ibyo biba byaragenze neza, kubera ko ibyo shebuja yashakaga kwari uko uyu mugaragu akora ibyo abashije. Uko niko satani aturiganya. Akadutera kwigereranya n’abandi tureba ku mafaranga cyangwa impano bafite. Cyangwa satani akatubwirako abandi bahawe amahirwe aruta ayacu tutazigera tugira. Ariko Imana ntabwo ijya idusaba gukora ibyo abandi bakoze. Idusaba gukoresha impano n’ubushobozi yaduhaye.
Ndizera ntashidikanya ko Imana ifitiye umugambi buri umwe wese muri twe mu mibereho yacu. Ubuzima bubayeho mu byiringiro no kubaha ijambo ry’Imana, bituma imigambi yayo yihishura imbere y’amaso yacu. Bike dutunze birimo ubwoba, ntibishobora gutuma twuzuza umugambi w’Imana. Iyi myumvire ituma satani adushyeshyenga, ikadutera gucika intege tutageze kubyo twiyemeje ndetse n’umugambi w’Imana kuri twe
Iyi ni inyigisho yakuwe mu gitabo Battlefield of the Mind Devotional cya Joyce Meyer.